text:
इस अंक के रचनाकार
.
बुधवार, 9 नवंबर 2016
दहकत गाेरसी
जयंत साहू
ये बखत कतका जाड़ परिस अउ कतका गरमी रही येला प्रकृति के नारी छुवइया मन बने बताही। रेडियो अउ टी. बी. वाला मन वोकरे बात ल पतिया के सरी दुनिया म बात बगराथें। टी बी म संझा के समाचार सुन के मैं मुड़ी गोड़ ले गरम ओनहा पहिरेंव अउ रातपाली काम म जाय बर निकलेंव। गर्मी होवे चाहे ठंड, खाय बर कमाय ल परथे।
दस बजती रात म पूरा शहर कोहरा ले तोपा गे रिहीस। गली म एक्का - दुक्का मनखे रिहीस। हमन गली के आखिरी कोन्टा म रिक्सा वाला के परिवार रिथे। कोनो दिखे न दिखे ओ मन हमेसा उहीच मेर दिखथे। चारों कोना ले झिल्ली म घेराय घर। उहू झिल्ली म जगा - जगा भोंगरा हे। दूसर बर भले कुंदरा होही फेर उंकर बर तो घरे आय। झिल्ली के भोंगरा कोती ले सुरसुर - सुरसुर हावा पेलत रिहीस। हवा ह जादा पेले त घर ह ढकलाय लेवे। चारों परानी एकक कोना म खड़े कुंदरा के ढेखरा ल धरे राहय। सियान ते सियान लइका मन घलो पातर - सितर कपड़ा म रिहीस। उंकर मन के देह के गरमी जड़काला के धुका ले जादा जबर रिहीस।
एक नजर मैं अपन देहे के गरम ओनहा ल देखवं अउ ओकर मन के आधा अंग म पहिरे चिथरा ल उघरा अंग के रूवां ह खड़ा होगे रिहीस। ओमन ल देखव त इसे लागे माने ओ चारों झन के जाड़ ह मोरे म ढकलागे। वाह प्रकृति एके दुनिया म कई किसम के मनखे बनाय हस। जड़काला के धुका म ओमन ल अपन ले जादा अपन घर ल बचाए के संसो हे। ले दे के हवा ह रूकिस त ओमन ल जाड़ के अहसास होइस। अब तन ल गरमाय के उदिम करथे। रिक्सा वाला ह अपन बर बीड़ी सुलगईस। ओकर गोसइन अउ दोनों लइका सड़क म आके पाना पतई बटोरंथे।
गांव होतिस त सुक्खा - सुक्खा लकड़ी के अलाव अउ पैरा के भुररी बारतीस। शहर म गांव कहां अइसन कहां पाबे। कागज अउ पान पतई ल बटोर के लइका मन आगी बारिस। चारों परानी आंच तापे लागिस। आगी के धुंगिया घर मालिक के खिड़की ले घर भीतरी ओइले लगगे। रिक्सा वाला के परिवार जेकर घर के परसाही म अपन डेरा जमाय रिहीस। ओकर घर ह आगी के धुंगिया ले धुंगियाय लगगे। मकान मालिक ह कांव - कांव करत घर ले निकलीस अउ रिक्सा वाला ऊपर खख्वागे। काकरो बात होय घर के रंग धुंगियाही त खिसीयाबे करही। रिक्सा वाला के कुंदरा ल ढकेल के उझार दिस। आंच तापे बर बारे आगी म पानी रूको दिस। बपरा गरीब का करे खाली जगा देख के रेहे के डेरा बना डेरे रिहीस। किराया भाड़ा में तो ले नइ रिहीस जेमा एको भाखा मुंह उलातिस।
कले चुप अपन डेरा डोंगरी ल उसाल के दूसर गली कोती चल दिस। ओमन ल तो कांही बात बानी नइ लागिस फेर मोर मन होवत रिहीस की ओ मालिक ल दू भाखा बोलंव। जड़काला के करत ले ये मन ल राहन देतिस त ओकर का बिगड़ जातिस। आय असाड़ म ये चिरई के खोंधरा ल नई उजारे फेर ये तो मनखे के घर ल उजार दिस। मोर तन बदन ह रिस के मारे दहकत गोरसी होगे रिहीस। एक मन काहय ओला दू थपरा लगा दंव। दूसर मन काहय ओखर पांव धर के आसरा दे बर केलउली करंव। फेर जेकर बर केलउली करतेंव तेन मन तो अंते गली म चल दे रिहीस। मोर मन के दाहकत गोरसी म ओकर सादगी के सेती करा बरसगे। महू ह उंकर जाय के बाद अपन रातपाली के काम में चल देंव।
काम ले छूट के बिहनिया घर लहुटे के बेरा उही रिक्सा वाला ल रिक्सा चलात पा गेंव। ओकरे रिक्सा म बइठ के घर आयेंव। रात कन के घटा के ओकर ऊपर कोनो असरे नइ दिखत रिहीस। हांसी - खुसी ले अपन रोजी - रोटी म मगन काय जाड़ अउ काए घाम। वो तो भुलागे अपन कारी रात के बात ल फेर मोर मन म कइ ठी सवाल उमड़थे। का ओ जागा ओला सुकुन से रेहे ल मिलहीए का इंकर जिनगी अइसने पोहा जही, काकरो मजबूरी म घलो काबर इंसानियत नइ जागे? मन म दाहकत ये सवाल बर, कब जवाब के करा बरसही।
डूण्डा, सेजबहार, रायपुर (छत्तीसगढ़ )
सदस्यता लें टिप्पणियाँ भेजें (Atom)


c: text/html

text:
ये तिहार मन देव धामी, पति पत्नी, लोग लइका, गाँव, घर दुवार, गाय गरु, धन सम्पति के बढ़ती ले जुड़े होथे.
हमर देश के हर प्रांत ला अपन अपन अलग अलग संस्कृति अउ तीज तिहार ले जाने जाथे. सबो प्रांत मा एक दू ठन अलगेच तीज तिहार मनाय जाथे. ये तिहार मन देव धामी, पति पत्नी, लोग लइका, गाँव, घर दुवार, गाय गरु, धन सम्पति के बढ़ती ले जुड़े होथे. अइसने एक तिहार छत्तीसगढ़ के बिहाता माईलोगिन मन उपास राख के मनाथे. जेन ला तीजा तिहार कहे जाथे. तीजा तीन दिन के तिहार आवय. जौन भादो महिना के दूसर पाख के तीज के दिन मनाय जाथे. दूज , तीज अउ चउथ ये तीन दिन के तिहार के महत्तम आय.तीनो दिन के अलग अलग महत्तम हावय.तीजा के महत्तम अउ ओखर माने के गुन, तरीका हा घलो एला विशेष बनाथे.
छत्तीसगढ़ी व्यंग्य - आफिस म कोरोना के बिसराम काल
तीजा के सबले पहिली गुन
एला बिहाता माईलोगिन मन मनाथे. फेर एला अपन घर, ससुरार मा नइ मना के, मइके मा जाके मनाय जाथे. तीजा के दूसर गुन आय कि हर बिहाता छत्तीसगढ़िन माईलोगिन के आशा ले बंधाय तिहार आये. मइके अउ ससुरार ले जुड़े रहे के तिहार आय. आठे तिहार मानके अगोरा करत रहिथे कि मइके ले कोनों आही अउ तीजा मनाय बर लेगही. नवा बिहाव होय बेटी ला पहिली तीजा माने बर एक महिना अगाहू लगते असाढ़ मा तीजा लेवा के मइके मा लान लेथे. तीसर गुन आय कि ये बिहाता माइलोगिन ला अपन नेरवा गड़े घर मइके ले बाँधे राखथे. तेकर सेती तीजा ला बिहाता माईलोगिन मन मइके जाके मनाते. चँउथा गुण कि ये कि ये धरम ले जुड़े तिहार आय. छत्तीसगढ़ मा शंकर भगवान के मानता घलाव अबड़ हे अउ तीजा तिहार हा शंकर पारबती ले जुड़े तिहार माने जाथे. पारबती हा शंकर ला पाय बर अपन मइके मैना अउ हिमांचल घर गजबेच तपस्या करिस अउ उपास धास रहिस तब भोला असन पति मिलीस. एखर सेती अपन सोहाग ला अमर राखे बर मरती पाहरो तक माइलोगिन मन मइके जाके उपास राख के तीजा मनाथे.
तीजा के सबले बड़का गुन
अइसे तो माइलोगिन मन ललचहिन होथे एला सबो जानथे. कहे जाथे मइके के करिया कुकुर हा घलो उनला मयारु होथे. अइसने मइके के नानकुन चिरहा फरिया चेंदरा हा मयारु होथे अउ ओमा मया अटके रहिथे. तीजा के सबले बड़का गुन इही आय कि ये तिहार मा बिहाता माइलोगिन भलुक वो गरीब होवय कि बड़हर सबो ला ओखर मइके मा मइके डहर ले हर बच्छर नवा लुगरा देय जाथे. जेला पहिर के अपन सोहाग संग अमर नता बने रहे अउ सोहाग के लम्बा उमर रहे के प्रार्थना करथे.
तीजा तीन दिन के तिहार होथे. पहिली दिन संझा करु भात खा के एखर नेग होथे. करु भात ला घलो माइलोगिन मन अकेल्ला नइ खावँय. अरोसी परोसी घर के अवाइया तिजहारिन मन ला बलाथें पाछू उँखरो मन घर जाके खाथें. दूसर दिन भर पूरा निरजला उपास राख के संझा नवालुगरा पहिर के शंकर पारबती के पूजा करथे, भोग लगाथें अउ उही ला परसाद पाथें. कतको मन दिन भर कथा सुनथे, हाथ मा मेंहदी घलो लगाथें.तीसर दिन फरहर होथे. बिहनिया नहा खोर के पूजा पाठ करके अपन माइके वाले के शक्ति भर रोटी पीठा बरा भजिया सोहारी मीठा बनाथे अउ जेन मनला करु भात के दिन बलाय रथे उन ला फेर बलाके सबो झन मिलके फेर घर घर जाके खाथे पीथे.
तीजा के अबड़ महत्तम
तीजा के आखिरी गुन घलो अबड़ महत्तम हे. बेटी मन बिहाव के पहिली अपन जौन जौन संगवारी मन संग खेले कुदे, सुते बइठे , खाय पीये , दुख पीरा ला बाँटे गोठियाय रहिथे, काम बूता सीखे अउ पढ़े लिखे रहिथे अउ बिहाव पाछू अलग अलग गाँव मा ससुरार जाके जिनगी बितावत रहिथे उँखर संग बिहाव के पाछू मिले जुले अउ सुख दुख गोठियाय बताय के इही मउका मिलथे. तीजा मा सबो संगवारी सकलाथे अउ अपन घर गृहस्थी, काम बूता, लोग लइका, सास ससुरार के गोठ बात करथें. इही तीजा मा मइके मा फूफू अउ भतीजीन के भेंट घलो होथे काबर कि दूनो के मइके एके रथे. दूनो के नेरवा इही गाँव मा गड़े हवे. दूनों मन अपन नानपन ला इही भुँइया मा बिताय रथे.दूनो के दाई माई के घर उहीच रहिथे. दूनों के कका काकी, भाई भउजी उहेंच रहिथे.बिहाव के पहिली जेन फूफू के कोरा मा मइके मा खेले खेलाय रहिथे तीजा मा भेंट पाछू मया हा अउ गढ़ाथे. एकरे सेती कहे जाथे तीजा हा माइलोगिन के मइके ले आस बँधाय के तिहार आवय.
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
कौन बनेगा करोड़पति में नजर आएंगे छत्तीसगढ़ के चंदशेखर, बिग बी को सुनाएंगे नानी की कहानी, गिफ्ट करेंगे खास पेंटिंग
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
छत्तीसगढ़ सीएम बघेल की उप सचिव सौम्या चौरसिया गिरफ्तार, 500 करोड़ की मनी लॉन्ड्रिंग का आरोप
उमरा नक्सली मुठभेड़ स्थल से बरामद हुआ अमेरिकी ऑटोमेटिक कैलिबर रायफल, सेकेंड वर्ल्ड वॉर में हुआ था इस्तेमाल
Agniveer Recruitment 2022 Rally: अग्निवीर भर्ती रैली कल से इस राज्य में हो रही है शुरू, जानें इससे संबंधित तमाम डिटेल
आखिरकार पुलिस गिरफ्त में आ ही गया चिटफंड कंपनी का फ्रॉड डायरेक्टर, लोगों से की थी करोड़ों की ठगी
Chhattisgarh: बस्तर में खदान धंसी, 7 मजदूरों की मौत, कई ग्रामीण फंसे; राहत-बचाव काम जारी
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
उप सचिव सौम्या की गिरफ्तारी पर भड़के छत्तीसगढ़ के सीएम, बघेल ने कहा- कार्रवाई राजनीति से प्रेरित
Amazing: पूरा गांव ही बन गया थाना! इस पंचायत में किया यह काम तो लग जाएगा 50 हजार का जुर्माना
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Hartalika Teej

robotstxt: allowed

filter: keep


text:
रायपुर । 1 जुलाई 2018 के 8 वर्ष पूरा कर चुके सिक्छाकर्मी मन के संविलियन के घोषना करे गेहे। जेकर प्रक्रिया घलो तेजी ले प्रारंभ हो गेहे। संविलियन के ये प्रक्रिया म 8 वर्ष ले कम के दायरा म आवइया सिक्छाकर्मी मन ल संविलियन के प्रक्रिया अव्यवहारिक प्रतीत होवत हे। कुछु सिक्छाकर्मी मन के जून म आदेश होय के पस्चात 1 अउ 2 जुलाई के जेमन ह जॉइनिंग करे हे उमन ल घलो संविलियन प्रक्रिया ले अलग कर दे गेहे। 1 दिन के चूक के चलत उमन ल बछर भर इंतजार करे बर पड़ही। जे ह बहुत ही अव्यवहारिक हे। बलरामपुर, सरगुजा, जगदलपुर, बस्तर, अंबिकापुर, रायगढ़, दुर्ग, बेमेतरा, बालोद अउ कोरबा जिला के अब्बड़ अकन सिक्छाकर्मी मन जेकर जॉइनिंग जुलाई माह म हे उमन ल 1 बछर इंतजार करना पड़ही। येकर ले मुख्यमंत्री के 8 बछर के सिक्छाकर्मी मन के संविलियन के घोसना के वादा पूरा होत प्रतीत नइ होत हे,काबर के अइसे सिक्छाकर्मी मन ल पूरा 1 बछर इंतजार करना पड़ही मतलब उमन ल 9 बछर म संविलियन प्राप्त होही, जेकर हमन विरोध करत हन। 2010 के अलावा शेष बचे लोगन मन ल केवल 6 महीना इंतज़ार करना हे, केवल 2010 वाले मन ल 1 साल इंतज़ार करना पड़त हे, अइसे भेदभाव अधिकारी मन करत हे। ये बेसय म रायपुर म जल्द ही एक बड़ बइठक के आयोजन करे जाही।
एक दिन के चूक के चलत इमन ल वर्षभर करना पड़ही इंतजार
रायपुर । 1 जुलाई 2018 के 8 वर्ष पूरा कर चुके सिक्छाकर्मी मन के संविलियन के घोषना करे गेहे। जेकर प्रक्रिया घलो तेजी ले प्रारंभ हो गेहे। संविलियन के ये प्रक्रिया म 8 वर्ष ले कम के दायरा म आवइया सिक्छाकर्मी मन ल संविलियन के प्रक्रिया अव्यवहारिक प्रतीत होवत हे। कुछु सिक्छाकर्मी मन के जून […]
एक दिन के चूक के चलत इमन ल वर्षभर करना पड़ही इंतजार
रायपुर । 1 जुलाई 2018 के 8 वर्ष पूरा कर चुके सिक्छाकर्मी मन के संविलियन के घोषना करे गेहे। जेकर प्रक्रिया घलो तेजी ले प्रारंभ हो गेहे। संविलियन के ये प्रक्रिया म 8 वर्ष ले कम के दायरा म आवइया सिक्छाकर्मी मन ल संविलियन के प्रक्रिया अव्यवहारिक प्रतीत होवत हे। कुछु सिक्छाकर्मी मन के जून […]


text:
अंजोर.रायपुर,11फरवरी। रायपुर म पाछु दिन पूर्व मंत्री राजेश मूणत के खुले आम गारी-गल्ला अउ छत्तीसगढि़या मनके अपमान के केऊ वीडियो सोसल मीडिया म आए रिहिस। झगरा के पै सुरू होए रिहिस दू पार्टी के बड़का नेता मनके विरोध करे ले जेन अब गारी-गल्ला अउ छत्तीसगढि़या मनके स्वाभिमान तक पहुंचगे हावय। जानबा होवय के भाजपा के पूर्व मंत्री के अतेक गारी-गल्ला के वीडियो आए के बाद भी उंकर पार्टी के नेता मन समर्थन म खड़े हावय। का ककरो अतेक हिम्मत होगे हावय के खुलेआम गारी बक देही, उहू म प्रदेश म 15 साल राज करे भाजपा के बड़का नेता।
कांग्रेस-भाजपा म कोनो ल बात-बानी नइ लागिस, अपन-अपन पार्टीगत भासन देवत हावय। फेर छत्तीसगढि़या मनके जेन अपमान होइस ओकर कोनो गोठ नी करत हावय, सिवाय छत्तीसगढि़या क्रांति सेना के। छत्तीसगढि़या क्रांति सेना कोति ले इही ओढ़र म आज बुढ़ा तरिया के पार म जबर थुकव आंदोलन करे गिस। छत्तीसगढि़या मनके सम्मान म आयोजित ये आंदोलन म प्रदेश भरके छत्तीसगढि़या सेनानी मन जुरियाए रिहिस। सभा के रूप म सुरू होइस आंदोलन जेमा प्रदेश अध्यक्ष सिरी अमित बघेल, अजय यादव, गिरधर साहू, धीरेन्द्र साहू सहित केऊ बड़का सेनानी मन अपन विचार रखत पूर्व मंत्री के करनी म ठोसराइस अउ चेतावनी दिस के अब कोनो मोर छत्तीसगढि़या भाई के अपमान करही तव ओकर विरोध करे बर छत्तीसगढि़या क्रांति सेना सबले आगू रइही।
जबर थुकव आंदोलन सभा के बाद रैली के रूप म पूर्व मंत्री राजेश मूणत के घर जावत रिहिस त पुलिस ह सप्रे स्कूल तिर ही रैली ल रोक दीस। जबर थूकव के उही मेर ल आगाज सुरू होगे। सेनानी मन राजेश मूणत मूर्दाबाद के नारा लगावत पुतला दहन तको करिस। प्रदेश भर ले पहुंचे सेनानी मन बक्ठाहा नेता के थू-थू करिस। ये बड़का चेतावनी आए प्रदेश म बसे परदेसिया नेता मन बर जेन अब खुले आम छत्तीसगढि़या मनला अपमानित करत हाबे। चाहे कोनो भी पार्टी के नेता होवय अब छत्तीसगढि़या मनके अपमान बरदास्त नइ करे जाए।


text:
कोरबा। सहर म युवा कांग्रेसी जमके हंगामा करिन। महिला सुरक्षा ल लेके कार्यकर्ता मन कलेक्टरेट के घेराव करे पहुंचिन। फेर प्रसासन ह उहां पहिली ले बैरिकेट लगा दे रहिस। जेकर ले पार्टी कारयकरता मन हंगामा ल अऊ तेज कर दिन। संग ही बैरिकेट के उपर ले पार जाए के कोसिस करिन। ये दउरान कार्यकर्ता अऊ अधिकारी मनके बिच झुमा-झटकी घलो होइस। पुलिस ह कार्यकर्ता मन ल भगाएके कोसिस करिस फेर ओमन नइ मानिन। हंगामा ल बाढ़त देखके कार्यकर्ता मन ल भगाए बर पानी के बउछार करे गिस।
कांग्रेसी कार्यकर्ता अऊ अधिकारी मनके बिच झुमा-झटकी….पानी के बउछार
कोरबा। सहर म युवा कांग्रेसी जमके हंगामा करिन। महिला सुरक्षा ल लेके कार्यकर्ता मन कलेक्टरेट के घेराव करे पहुंचिन। फेर प्रसासन ह उहां पहिली ले बैरिकेट लगा दे रहिस। जेकर ले पार्टी कारयकरता मन हंगामा ल अऊ तेज कर दिन। संग ही बैरिकेट के उपर ले पार जाए के कोसिस करिन। ये दउरान कार्यकर्ता अऊ […]
Related Posts
Nothing found!
It looks like nothing was found here!


text:
सुनता के डोर
एक जंगल म परेवा अउ मुसवा रहँय । दुनो झन सँगवारी रहिन । परेवा अउ मुसवा के मितान बनना ह समझ म नइ आवत हे फेर मन मिल जाये तब अइसन बात के बारे म कोनो नइ सोचय । मुसवा अउ परेवा एक-दूसर ल अतका जादा परेम करय, जइसन सग भाइ मन करर्थे । उँकर मया ल देख के कउँवा मन म सोंचथे- “ये दुनो झन मोर सँगवारी बन जाँय त बढ़िया हो जातिस, काबर के सँगवारी मन बेरा – बेरा म काम आये, अउ दुनो झन ल मितान बनाय बर ठान लिस। ओ मुसवा के तीर म जाके कहिस “मुसवा भइया! तोर अउ परेवा के मितानी ल देखेंव त मोरो अंतस म मया जाग गे । तोर ले बिनती करत हँव, तैं ह मोला अपन मितान बना लेते त बढ़िया हो जातिस । ” मुसवा ” फेर तैं ह कउँवा अउ मँय मुसवा, भला कइसे निभ सकत हन ? काबर के मुसवा अउ कउँवा म तो जनमजात दुस्मनी हे, फेर तोर उपर बिसवास कइसे करेंव ? नहीं भाई, दुरिहा रह उही ह बने है ।”
कउवा- “मोर उपर भरोसा कर, मैं तोर अहित नइ होवन देवँव। तैं ह मोला अपन मितान बना लेबे त अपन आप ल मय भागमानी समझहूँ अउ कहूँ मोला अपन मितान नइ बनाय त बिन खाय पिये मर जाहूँ ।”सिरतोन बात आय, कउनो कउँवा के बोली लबारी होतिस त कउँवा के अंतस नइ डोलतिस । कउँवा सच्चा रहिस। मुसवा ल कउँवा के उपर बिसवास होगे अउ कउँवा ह ओकरे संग पेड़ म रहे लागिसाब तो तीन मितान जुरिया में परेवा, मुसवा अउ कउँवा । ये तीनो सँगवारी मजा म रहे लगिन।
थोरिक दिन बाद उहाँ दुकाल परिस। अन्न के एक दाना मिलना घलो मुसकुल होगे। अइसन हालत में देख के कउँवा ह मुसवा अउ परेवा ल किहिस- “सँगवारी हो अब इहाँ जादा दिन ले रहना मुस्कुल हे। मोर बिचार म ये जघा ल छोड़ के आन डहर चल देना चाही। इहाँ ले दुरिहा म दुसर हरियर- हरियर जंगल अउ तरिया हे, उहाँ जाके रहिबो ओ तरिया म मोर एक झन मितान रहिथे । जउन ह बेरा-बेरा मँदद करही अउ थोरको दुख नइ होन दय । “
पहिली तो दुनो झन नइ मानिन, फेर कउँवा ह जिद करिस, तब परेवा अउ मुसवा मन जाय बर राजी होगें। मुसवा ल कउँवा ह अपन चोंच म उठा लिस अउ परेवा हवा में उड़ावत ओकर संग चल दिस। तीनों तरिया तीर पहुँचगें तब कउँवा के मितान केछुवा सन उकर भेंट होइस केछुवा अपन मितान मन के मान-गउन करे बर कोनो परकार के कमी नइ करिस |
एक दिन ये चारों मितान गोठियात रिहिन तभे एक ठन मिरगा दउँड़त-दउँड़त तीर म आ गे। ओ ह हँफरत-हँफरत कहिस – “कुछू जानत हव, बड़ जबर दुख अवइया हे, बाँचे बर हे त तुरते भाग चलव ।”
कछुवा ह कहिस- “अरे भइ कुछ बता तो भला का होवइया हे ? जनउला तो नइ जनावत हस।” मिरगा कहिस- “इहाँ ले थोरिक दुरिहा म नँदिया के करार म एक झन राजा के सेना हे अउ काली ओ सेना ह इही डहर ले जाही सुने हँव अब तुमन जानव भई । अइसन हालत में हमर इहाँ रहना परान देवउल आय। “
अतका बात ल सुन के सबो मितान संसो म परगे ए तो जानत हन सेना जेती ले जाही, रउर मचा देही । काबर के राजा के सेना अतलँगहा होथे। सबोझन गुनत-गुनत थक गँ फेर कोनो उदीम नइ सूझिस | आखरी म कउँवा ह किहिस “सँगवारी हो, मोर मन म एक ठन बात आए है। ये जंगल ल छोड़ के जाए म हमर भलइ हे, जियत रहिबो त इहाँ अउ आ जबो।
अउ सबो सँगवारी मन चल दिन। केछुवा अउ मुसवा तो भुइयाँ म रेंगत-रेंगत जावत रहँय, परेवा अउ कउँवा उड़त उड़त उँकर सँग देवत रहँय केछुवा पानी म रहइया जीव आय एखर सेती भुइयाँ म रेंगना अड़बड़ मुसकुल होगे। फेर इहाँ तो जीव ला बचाय के सवाल रहय। एक झन शिकारी के आँखी म केछुवा हा दिख गे। शिकारी ह तुरते-तुरत केछुवा ल फाँदा म फँसा डारिस । केछुवा ल शिकारी के फाँदा म फँसत देख के चारों सँगवारी मन रोय लगिन अउ सन्सो करे लगिन ।गजब गुने के बाद कउँवा किहिस- “सँगवारी हो! एक ठन उदिम मोर अंतस म आए है, जेकर ले कछुवा फाँदा ले उबर जाही।” सबो झन केहे लगिन – “का बात आय ? तुरते बता । “
कउँवा- “बात ए हे, मिरगा ह नँदी के तीर म मुरदा बरोबर सुत जाय, अउ मैं ओकर देह म देखाए बर चोंच मारहूँ। शिकारी ह मिरगा ल उठाय बर केछुवा ल भुइयाँ म रख दिही । जतका बेरा म ओहर मिरगा तक पहुँचही ओतका बेरा म मुसवा ह केछुवा के फाँदा ल काट के निकाल दिही। केछुवा झट ले पानी म उतर जाही अउ मुसवा बिल म घुसर जाही। ओती मिरगा के तीर म शिकारी आए ल धरही त मँय उड़ा जाहूँ, अतके म मिरगा उठ के भाग जाही। फेर शिकारी के एक्को उदिम काम नइ करय।” अइसन करे बर सबो झन एके सुनता होगे।
मिरगाह बताय काम ल करिस। शिकारी मिरगा ल मर गे हे जानके जाल में फँसे केछुवा ल भुइयाँ म फेंक दिस अउ मिरगा ल लाए बर नँदी के तीर म चल दिस। पहिली बनाय उदिम के मुताबिक मुसवा ह फाँदा ला काट दिस अउ केछुवा ह पानी म कूद गे। शिकारी के हाथ ले शिकार निकलगे। शिकारी देखत रहिगे। ओ हर फाँदा ल सकेलिस अउ घर चल दिस। अइसने जुरमिल के सुनता म अउ सँघरा रहे म अड़बड़ मुसकुल काम घलो बन जाथे।
प्रश्न और अभ्यास
गुरुजी कक्षा के लइका मन ल दू दल म बाँट के एक दूसर ल मुहँ अखरा प्रश्न पूछे ल कहँय-
जइसे
प्रश्न 1. कउँवा परेवा ल कइसे बिसवास देवइस?
उत्तर- कउवा परेवा ल विश्वास देवइस कि मोर उपर भरोसा कर मैं तोर अहित नइ होवन देवव।
प्रश्न 2. चारों मितान गोठियावत रहिथें त मिरगा ह आके का कहिथे ?
उत्तर- चारों मितान गोठियावत रहिथे त मिरगा है आके का कहिथे कि इहा ले थोरिक दुरिहा म नदिया के करार म एक झन राजा के सेनाहे अठ काली ओ सेना ह इही डाहर ले जाही सुने हव ।
प्रश्न 3. मुसवा ह फँदा ल नइ काटतिस त का होतिस?
उत्तर- मुसवा ह फँदा ल नइ काटतिस त केछवा के प्राण नइ वाचतिस ।
प्रश्न 4. सिकारी के मन में का बात आइस?
उत्तर- सिकारी के मन में लालच के बात आइस.
बोध प्रश्न-
प्रश्न. खाल्हे लिखाय प्रश्नों के उत्तर लिखव
(क) परवा अठ मुसवा ल देख कवा के मन म का विचार आइस?
उत्तर परेवा अब मुसवा ल देख कठेया के मन में ये विचार आये कि ए दूनो झन मोर संगवारी बन जाय त बढ़िया ही जातिकावर कि वामन बेराबेरा म काम आये।
(ख) मुसवा के तीर में जा के कई वाह ओला का कहिस?
उत्तर- मुधा के तीर में जाके कह कहिस- मुसा भया तोर परेवा के मिनी देखके मोरो अंतम
(ग) मुसवाह कर्डबा ला मितान कायर नइ बनाय कहिस?
उत्तर- मुख्या अठ कसा के जन्मजात दुश्मनी रहिस। इही खातिर मुसा हकवाला मानव कहिस।
(घ) मुसवाह कबाल मितान कइसे बना लिए।
उत्तर-कर्ता के परान त्यागे के बात सुनके मुवा ओकर उपर विश्वास होगे अउ ओहा का मान बना लिए।
(ङ) दुकाल परिस त कठेवा ह अपन संगवारी मन कहाँ लेगिस अठ वहाँ कोन मिलिस?
उत्तर- दुकाल परिसता है अपने संगवारी मन स दूसर रियर-हरियर जंगल अतरिया में लेगिस अब यहाँ कर एक इनमितान वा मिलिस।
(च) नदियों के करार में कोन मन ठाड़े रहिस अब ओला सबी संगवारी मन कायर हरवत रहिनरे
उत्तर— नदियों के करार में एक झन राजा के सामन ताड़े रहिस। ए सेना मन जैती से जाती, तर मथा देही। राजा सेना हो। संगम अपन परान जाय के भयले गत रहिन ।
(छ) केछुआ ल सिकारी के फैदा से उबारे वर कर्डबा ह का उदिम करिस?
उत्तर—केछुआ ल सिकारी के पैदा से हमारे कर हुए उदिम करिस कि मिरगाह नदी के गरम मुरदाबरोबर सुत जाप, अठ मैं जोकर हमारा।
मरणात उठाएर सारख विही मेहरगा तक पहुँच ही देश में के फैदा न काट के निकाल दि पानी उतर जाडी असा बिल म घुस जाही ।
प्रश्न 2. कहानी लड़के बताए गोठल कोन कोन ल किहिस-
1. यह तोर विनती करत हुँ तय है मोला अपन मितान बना लेते त बढ़िया हो जतिस
उत्तर- ए. गोठ लकवा मुसाले कहिस।
2. बड़े जबर दुख अवया हे बाँचे बरहे त तुरते भाग जलय।
उत्तर- ए. गोठ ल मिरगाह चारों सँवारी ले कहिस।
3. ये जंगल छोड़ जाय में हमर भलड़ है जियत रहियो त इहाँ अब आ जाबो ?
उत्तर-ए गोठ लफडा परेवा अउ मुसबा ले कहिस।
प्रश्न 3 खाल्ले में लिखे वाक्य ल प अ विचार के लिखव का होतिस ?
- कउवां सँग म नइ रहितिस ?
उत्तर-कउवां संग मन रहितिस त ओ मन ह नाना उदिम खोज के न निकाले कतिस
2. सिकारी ह फाँदा ल फेंक के मिरगा मेर नड़ जातिस ता का होतिस?
उत्तर-शिकारी ह फैदा ल फेंक के मिरगा मेर न जातिस स केलवा के परान नई बाचतिस।
4. सुनता के डोर पाठ में तुमन ल काकर काम अउ गोठ बने लागिस अउ कावर? अपन विचार पाँच वाक्य में लिखव
उत्तर- सुनता के डोर पाठ में हमन ल कउँवा के काम अउ गोठ बने लागिस कावर कि ओठा हरदम अपन संगवारी मन के हित चाहये। ओखर मन उपर कोनो विपत्ति आय ले पहिली उदिम खोज निकालय ओखरे ले छुवा के परान बचगे.
प्रश्न 4. तुमन कोन कोन छत्तीसगढ़ी कहावत ल जानथव, सोचव अठ लिखव
उत्तर- 1. छत्तीसगढ़ी कहावत-
1. मान जाने अंगना टेढ़ा।
2. करिया अक्षर भैंस बरोबर
3. पर के भेदी लंका वाये।


text:
कल्लियास्सेरी ह कभू लड़य ला बंद नई करिस. 1947 के बाद घलो. केरल के भंडार मालाबार मं बसे ये गाँव ह कतको मोरचा मं लड़ई लड़े हवय. वो हा अजादी के लड़ई बखत अंगरेज मं ला ललकारिस. ये इलाका मं किसान मन के आन्दोलन हा जब सबले आखिरी हालत मं रहिस, त वो हा जमींदार मं ले लोहा लीन. वामपंथी मन के डहर ले शुरू होय ये लड़ई मं वो हा जात के मुकाबला करिस.
केपीआर रायरप्पन सवाल करथे, हमन कइसे कह सकत हवन के आज़ादी के लड़ई 1947 मं सदा बर सिरा गे ?'' रायरप्पन वो बखत के सब्बो लड़ई मं महत्तम मइनखे रहिस. ''भूमि-सुधार के लड़ई अब तक ले बाहंचे रहिस.'' रायरप्पन 86 बछर के के हो गे हवय, फेर वोला आगू घलो अइसने लड़ई होय ला दिखत हवय. अऊ वो सब मं सामिल होय ला चाहथे. राष्ट्रीय आत्मनिर्भरता के अपील करत वो हा 83 बछर के उमर मं कासरगोड़ ले तिरुवनंतपुरम तक के 17 कोस दुरिहा पइदल मार्च करे रहिस.
वो दू ठन घटना रहिस जेकर सेती कल्लियास्सेरी मं बदलाव के लहर आइस, जेन हा अब तक ले ओकर दिमाग मं बईठे हवय. पहिली घटना, 1920 के दशक मं सुरु मं मैंगलोर मं गाँधी के आना रहिस. वो ला सुने बर इस्कूल के लइका मन संग बनेच अकन लोगन मं पहुंचे रहिन. रायरप्पन कहिथे, “तब हम सब्बो मन कांग्रेस के संग रहेन.”
दूसर घटना, “एक झिन छोट अकन दलित लईका सुमुकन के संग होय पिटाई रहिस, जेन हा हमर बोर्ड इस्कूल मं भरती होय ला चाहत रहिस, सवर्ण मन ओकर अऊ ओकर भाई के पिटाई कर दिन के ओमन के इस्कूल आय के हिम्मत किसे करिन.”
जात ले जुरे अतियाचार जियादा करके संसाधन मन ऊपर कब्जा ला लेके होवत रहिस, खास करके जमीन ला लेके. मालाबार ज़िला के चिरक्कल तालुका मं बसे कल्लियास्सेरी जनम ले आतंक के गढ़ रहिस. साल 1928 मं इहाँ के लगभग 72 फीसदी जमीन मं सवर्ण नायर का कब्जा रहिस. इहाँ थिय्या अऊ दिगर पिछड़ा समाज के आबादी कुल आबादी के 60 फीसदी रहिस, फेर वो मन का हक मं सिरिफ 6.55 फीसदी जमीन रहिस. एकर बाद घलो इहाँ भूमि-सुधार आंदोलन, जेन हा 1960 का दसक तक ले चलिस, जेन हा सफल होय ला रहिस.
जाति से जुड़े अत्याचार ज़्यादातर संसाधनों पर कब्ज़े को लेकर होते थे. विशेष रूप से ज़मीन को लेकर. मालाबार ज़िले के चिरक्कल तालुका में स्थित कल्लियास्सेरी 'जनमी' आतंक का गढ़ था. वर्ष 1928 में यहां की लगभग 72 प्रतिशत ज़मीन पर सवर्ण नायरों का कब्ज़ा था. यहां थिय्यों और अन्य पिछड़े समुदायों की जनसंख्या कुल आबादी का 60 प्रतिशत थी, लेकिन उनके अधिकार में केवल 6.55 प्रतिशत भूमि थी. इसके बावजूद यहां, भूमि-सुधार आंदोलन, जो 1960 के दशक तक चला, सफल होने वाला था.
आज थिय्या अऊ दिगर पिछड़ी जाति अऊ दलित मन के 60 फीसदी जमीन मं कब्जा हवय .
63 बछर के कुनहम्बू कहिथे, ''हमन पहिले दास बरोबर रहेन." ओकर ददा एक ठन थिय्या किसान रहिस. ''हमन ला कमीज पहने के अनुमति नई रहिस, हमन बगल के तरी सिरिफ एक ठन फरिया पहिर सकत रहेन. जूता चप्पल घलो नई. अऊ सिरिफ आधा धोती, नहाय के छोट अकन फरिया जइसने. कुछेक जगा मं छोटे जात के माई लोगन मन ला ब्लाउज़ पहने के अनुमति नई रहिस. ''हमन कुछेक सड़क मन मं चल फिर घलो नई सकत रहेन. जात मं अपन बरग के हिसाब ले सवर्ण मन ले एक ठन दुरी बनाके रहे ला परय.
निचे जात के मन ला इस्कूल ले बहिर रखे जाय हा एकर एक ठन हिस्सा भर रहिस. ये मन के असली मतलब वो मन ला संसाधन मं ले दूर रखन रहिस, एकरे सेती वो मन ला कोनो किसिम के सम्मान घलो नई देय जावत रहिस. गरीब मन के खिलाफ'जनमी' आतंक आम बात रहिस.
सुमुकन के पिटाई एक ठन बदलाव के बात साबित होइस.
रायरप्पन बताथें, ''मालाबार के सब्बो राष्ट्रवादी नेता इहां आइन. कांग्रेस के महान नेता, केलप्पन त कुछेक दिन इहाँ गुजारिस घलो. सब्बो मन जात के खिलाफ अभियान सुरु करिन.सीएफ़ ऐंड्रीव्ज घलो इहाँ आइस. अऊ वो हा ये मुद्दा ला ब्रिटिश संसद मं घलो उठवाइस. बाद मं कल्लियास्सेरी दलित शिक्षा के केंद्र बन गे. लोगन मन सार्वजनिक भोज घलो रखंय, जे मं अलग अलग जात के मन एके संग खावें.
फेर बड़े लड़ई ले पहिली नई. अजानूर इहां ले जियादा दुरिहा नई ये, उहाँ एक इस्कूल ला 1930 अऊ 40 के दशक मं 3 घाव तोड़ दे गे रहिस. पाहिले जनमी मन, ओकर बाद पुलिस मन डहर ले. बाद मं फेर जनमी मन डहर ले.ये इस्कूल ह दलित लईका मन ला दाखिला देवत रहिस. एकर ऊपर ''राष्ट्रवादी अऊ वामपंथी मन ला सरन देय'' के सक घलो रहिस.
सक-सुबधा करे के अधार गहरा रहिस. रिटायर हो चुके गुरूजी अग्नि शर्मन नंबूदिरी ह बताथे, ''ये इलाका मं 1930 के दसक मं वामपंथी मन के जरी हा खास तरीका ले बढ़य ला लगिस." तीर के करिवेल्लूर मं अब पूरा राजनीतिक कार्यकर्ता बन चुके नंबूदिरी कहिथे, ”हमन जेन गाँव मं जावन उहाँ रात के इस्कूल सुरु करन, वाचनालय बनावन, अऊ किसान के संघ बनावन. उत्तरी मालाबार मं वामपंथ अइसनेच बगरीस.” अऊ रायरप्पन कहिथे, एकरे सेती, कल्लियास्सेरी मं घलो अइसनेच ढंग ले सुरु वात होईस अऊ सफलता घलो मिलिस.”
साल 1930 के दसक के मंझा मं, वामपंथी मन भंडार मालाबार मं कांग्रेस ऊपर हावी हो गे रहिन. 1939 तक रायरप्पन अऊ ओकर संगवारी मन कम्युनिस्ट पार्टी के सदस्य के रूप मं आगू आइन. जेन जगा, सिच्छा ला ख़ारिज करना हथियार बने रहिस, वो जमाना मं गुरूजी के संगठन ह एक बड़े राजनीतिक भूमिका निभाईस.
पी यशोदा बताथे, ''एकरे सेती तुमन ला इहाँ रात के इस्कूल, वाचनालय, अऊ किसान संघ देखय ला मिलय. हमन सब्बो मन सिछिका रहेन.” वो हा 81 बछर के हो चुके हवय, फेर 60 बछर पहिली जब वो हा ये संगठन के नेता बने रहिस, ओकर आगि अऊ जुनून अभू तक ले ओकर भीतर हवय. 15 बछर के उमर मं वो हा अपन तालुका के पहिली अऊ अकेल्ला सिक्छिका रहिस अऊ मालाबार के सबले कम उमर के गुरूजी घलो, एकर पहिली वो हा अपन इस्कूल के पहिली पढ़ेइय्या टुरी रहिस.
“मोर राजनीतिक पढ़ई तेन बखत सुरु होईस, जेन बखत हमर इस्कूल के सबले हुसियार दू झिन पढ़ेईय्या मन ला हमर आगू पिटाई करे गीस” ओकर दोस का रहिस? ''महात्मा गांधी के जय' कहना. दूनो ला 36-36 छड़ी मारे गे रहिस. कानून के मुताबिक 12 छड़ी मारे के अनुमति रहिस. फेर चिंतन कुट्टी अऊ पदमनाबिया वारियर ला सरलग 3 दिन तक ले 12-12 छड़ी मारे गे. मंय एक पईंत येहू घलो देखेंव के एक परिवार ला ओकर घर ले बहिर करे जावत रहिस. वो मन के पीरा मोर अन्तस् मं सदा बस गे रहिस.
'यशोदा टीचर' के नांव ले ये इलाका मं जाने पहिचाने जाय पी यशोदा बताथे, ”पाछू के 50 बछर मं इहाँ बनेच बदलाव आय हवय. अजादी ह सबू कुछु ला बदल के राख दीस.”
एक अइसन गाँव जिहां सिच्छा एक ठन दुर्लभ बात रहिस, कल्लियास्सेरी ह बनेच उन्नति करे हवय. इहाँ मरद अऊ माई लोगन, दूनों के साक्षरता दर 100 फीसदी के करीब हवय. हरेक लईका इस्कूल जाथे.
वाचनालय के लाइब्रेरियन कृष्णन पिल्लई गरव ले कहिथे, ''इक्कीस हज़ार लोगन मन के ये पंचईत मं चार कम एक कोरी पुस्तकालय हवय." सब्बो 4 कम एक कोरी पुस्तकालय अऊ वाचनालय संझा बखत भरे रहिथे. इहाँ के किताब मन जियादा करके मलयालम भाखा मं हवंय, फेर कुछेक किताब अंगरेजी मं घलो हवय, जइसे हान सुईन, चार्ल्स डिकेंस, टॉलस्टॉय, लेनिन, मारलोवे. अइसने किसिम किसिम के पसंद के किताब दिखथे. ये भारत के वो गाँव आय, जिहां तुमन ला घर मन मं 'शांगरी ला' नांव लिखाय ला मिलही.
कल्लियास्सेरी मं आठवीं कच्छा मं इस्कूल छोड़ेइय्या लईका तोर ले ये बहस करत मिल जाही के बूड़ती एशिया मं अराफ़ात ले गलती काबर होईस. इहाँ हरेक मइनखे सब्बो विसय मं अपन अलग राय रखते अऊ ये बताय मं कऊनो संकोच नई करय के वो ह का सोचत हवय.
रायरप्पन बताथें ''अजादी के लड़ई अऊ सिच्छा के संग, भूमि-सुधार के संगठित आंदोलन ह इहां सब्बो कुछु ला बदल दीस.” थिय्या किसान के कुनहंबू, जेन ला एकर लाभ मिलिस हामी भरत कहिथे, ''ये हा सब्बो कुछु ला बदल दीस. भूमि-सुधार ह इहाँ जात के अधर ले बनय बरग ला उखाड़ के फेंक दिस. ये ह हमन ला नवा जगा दीस. पहिले, हमन 'जनमी मन के’ दया ले कऊनो जमीन पावत रहेन. किसान मन ला ज़मीन दिलाय के आंदोलन ह येला बदल के राख दीस. अब हमन अपन ला भू-स्वामी मन के बरोबर समझे लगेन. ये हा नाटकीय रूप ले भोजन, शिक्षा, अऊ स्वास्थ्य तक ग़रीब मन के पहुंच ला अऊ बने कर दीस.
''हमन भूमि-सुधार के लड़ई 1947 ले 57 तक, अऊ एकर बाद घलो लड़ेन. अऊ हमन कांग्रेस ला बड़े जात मन संग ठाढे पायेन. जनमी मन संग.'' एकरे सेती कल्लियास्सेरी वो जगा बन गे जिहां 85 प्रतिशत ले जियादा लोगन मन वामपंथ के संग हवंय.''
सुमुकन के घरवाली जानकी बताथे, पाछू के 50-60 बछर मं बड़े बदलाव होईस हवय. खुदेच मोला अपन ल ई का मन ला इस्कूल पठोय मं कतको मुस्किल के सामना करे ला परे रहिस. अजादी के बाद के बछर मन मं बहुत कुछु बदल गे हवय.
सुमुकन के मउत 16 बछर पहिली होइस. ओकर परिवार अभू तक ले आझीकोड तीर रहिथे. सुमुकन के बेटी इहां टेलीफ़ोन एक्सचेंज मं पर्यवेक्षक के रूप मं काम करत हवय. वोकर दमान कुन्हीरमन, कालीकट के डाकखाना ले वरिष्ठ अधीक्षक के रूप मं रिटायर होईस. वो ह कहिथे, ''अब समाज मं कोनो किसिम के भेदभाव नई ये, कम से कम इहां तो. हमर परिवार मं दू एमबीबीएस, दू एलएलबी अऊ एक झिन बीएससी हवय...''
ये सुमुकन के पोता मन आंय, जेन मन इस्कूल नई जाय सकिन.
तस्वीरें:
पी साईनाथ
ये कड़ी के अऊ कहिनी मन ला पढ़व :
जब 'सालिहान' ह अंगरेज मन ले मचाईस रार
अजादी मं पनीमारा के पइदल सिपाही – 1
अजादी मं पनीमारा के पइदल सिपाही – 2
शेरपुर: बड़े बलिदान के नानकन सुरता
गोदावरी: पुलिस ल अभिन ले रार मचाय के अगोरा हवय
सोनाखान: जब वीर नारायण दू पईंत मरिस
कल्लियास्सेरी: अजादी के अतके बछर बाद घलो चलत हवय लड़ई
अनुवाद: निर्मल कुमार साहू


text:
बेमेतरा । कलेक्टर महादेव कावरे ह स्कूल सुरू होत ही जिला के जम्मो स्कूल के दउरा करिस। जेखर तहत ओहा अंधियारखोर, खण्डसरा, कोदवा समेत तीरतार के जम्मो स्कूल म जाके लइका मन ल टीका लगाके, मिठाई खिलाके सुवागत करिस। संग ही लइका मन ल पुस्तक घलो बांटिस। इही दउरान जिला सिक्षा अधिकारी एके भार्गव, स्वास्थ्य विभाग के सीएचएमओ सतीश शर्मा घलो कलेक्टर के संग उपस्थित रहिन।
कलेक्टर कावरे ह जिला के जम्मो स्कूल के दउरा करिस
बेमेतरा । कलेक्टर महादेव कावरे ह स्कूल सुरू होत ही जिला के जम्मो स्कूल के दउरा करिस। जेखर तहत ओहा अंधियारखोर, खण्डसरा, कोदवा समेत तीरतार के जम्मो स्कूल म जाके लइका मन ल टीका लगाके, मिठाई खिलाके सुवागत करिस। संग ही लइका मन ल पुस्तक घलो बांटिस। इही दउरान जिला सिक्षा अधिकारी एके भार्गव, स्वास्थ्य […]
Related Posts
Nothing found!
It looks like nothing was found here!


text:
धमतरी। बने बारिस नइ होए ले धमतरी जिला के जम्मो तहसील ल सरकार ह सूखाग्रस्त इलाका घोसित करिस हे। सर्वे बर दिल्ली के टीम ह धमतरी के दउरा करिस, अऊ ये मानिस कि जिला म सबले जादा सूखा ले प्रभावित मगरलोड अऊ नगरी क्षेत्र है। फेर आज तक घलो मगरलोड इलाका के मोहंदी गांव के तकरीबन 250 ले जादा किसान मन ल फसल बीमा के लाभ नइ मिल पाए हे। स्थिति अइसे हे कि बेलोरा जलाशय होए के बाद घलो ओमन ल खेत बर पानी नइ मिले हे। जेकर ले उंकर फसल नस्ट हो गिस हे। अइसे म किसान मन ल फसल बीमा ले फसल भरपाई के उम्मीद रहिस, फेर किसान मन ल सिंचित एरिया होए के सेती ले ओ घलो नइ मिले हे। उहें किसान अपन फसल के बीमा पहिली ही करा चुके रहिन, अऊ अब फसल बीमा नइ मिले ले किसान मन अपन आप ल ठगे हुए महसूस करत हे। बहरहाल ये मामला म प्रसासन अब जांच के बात कहत हे।
धमतरी जिला के जम्मो तहसील ह इलाका सूखाग्रस्त घोसित
धमतरी। बने बारिस नइ होए ले धमतरी जिला के जम्मो तहसील ल सरकार ह सूखाग्रस्त इलाका घोसित करिस हे। सर्वे बर दिल्ली के टीम ह धमतरी के दउरा करिस, अऊ ये मानिस कि जिला म सबले जादा सूखा ले प्रभावित मगरलोड अऊ नगरी क्षेत्र है। फेर आज तक घलो मगरलोड इलाका के मोहंदी गांव के […]
Related Posts
Nothing found!
It looks like nothing was found here!


text:
उज्जर घाम मं अपन घर के परछी मं ठाड़े सलहा खातून कहिथें, अब वइसने नई ये जइसने बछरों पहिली होवत रहिस. आज के माईलोगन मन बने करके जानथें के कऊन किसिम के गरभनिरोधक हवय.” ओकर घर ईंटा अऊ माटी ले बने हवय, जेकर दीवार ह बीट हरियर रंग ले रंगाय हवय.
वो ह अपन गम पाय ला बतावत रहिन – बीते दसक भर ले, सलहा, अपन भतीजा बहू शमा परवीन के संग, बिहार के मधुबनी जिला के हसनपुर गांव के माईलोगन सेती परिवार नियोजन अऊ महवारी ले जुरे सेहत के अनौपचारिक रूप ले नामित सलाहकार बने हवंय.
माईलोगन मन अक्सर गरभनिरोध के बारे मं सवाल बिनती करत ओकर मन ले मिलथें. वो मन पूछथें के अवेइय्या गरभ धरे ले पहिली दू लइका के मंझा मं अंतर कइसने रखे जा सकथे, टीकाकरन कब ले सुरु होवेइय्या हवय. अऊ कुछेक माईलोगन मन त जरूरत परे ले लुका के गर्भनिरोधक सूजी लगवाय घलो आथें.
शमा के घर के कोंटा के खोली मं एक नानकन दवाखाना हवय, जिहां अलमारी मन मं दवई के नान-नान शीशी मन मं अऊ पाकिट मं गोली रखाय हवंय. 40 बछर के शमा अऊ 50 बछर के सलहा कऊनो घलो प्रशिक्षित नर्स नई आंय, फेर वो हा सूजी लगाथें. सलहा कहिथें, “कभू-कभू माईलोगन मन अकेल्ला आथें, सूजी लगवाथें अऊ जल्दी निकल जाथें. ओकर घर मं कऊनो ला कुछु घलो जाने के जरूरत नई ये. दीगर माइलोगन मन अपन घरवाला धन अपन रिस्तेदार के माइलोगन संग आथें.”
ये दसक भर पहिली के तुलना मं आय भारी बदलाव हवय, जब फूलपरास ब्लाक के सैनी ग्राम पंचइत के करीबन 2,500 के अबादी वाले हसनपुर गांव के बासिंदा मन परिवार नियोजन के तरीका मन ला सायदेच अपनाय जावत रहिस.
बदलाव कइसने आइस? येकर जुवाब मं शमा कहिथें, “ये अंदर की बात है.”
हसनपुर मं येकर पहिली गरभ निरोधक का कमती उपयोग राज के हालत डहर आरो करथे- एनएफएचएस-4 (2015-16) के मुताबिक बिहार मं कुल प्रजनन दर (टीएफआर) 3.4 रहिस – जऊन ह सरा देश के दर 2.2 ले बनेच जियादा रहिस. (टीएफआर लइका मन के अऊसत संख्या आय जऊन ह एक झिन माईलोगन अपन प्रजनन समे मं गरभ धरही).
एनएफएचएस-5 (2019-20) मं राज के टीएफ़आर घटके 3 होगे, अऊ ये गिरावट राष्ट्रीय परिवार स्वास्थ्य सर्वेक्षण के 4 अऊ 5 फेरा के मंझा मं राज मं गरभ निरोधक के अपनाय मं बढ़ोत्तरी के संग मेल खाथे – जऊन ह 24.1 फीसदी ले बढ़के 55.8 फीसदी होगे रहिस.
नवा जमाना के गरभ निरोधक तरीका मन मं (एनएफ़एचएस-4 के मुताबिक) माइलोगन के नसबंदी सबले जियादा अपनाय (86 फीसदी) देखे मं आवत हवय. एनएफएचएस- 5 के आंकड़ा के विवरण अभी तक ले मिले नई ये. फेर दू लइका के बीच के अंतर ला सुरच्छित करे सेती गरभ निरोधक सूजी समेत नव गरभ निरोधक मन ला बऊरे के नीति के माई बात आय.
हसनपुर मं घला सलहा अऊ शमा ला लागथे के माईलोगन मन अब गरभनिरोधक - गरभनिरोध गोली अऊ सूजी ला अपनाय के कोसिस करत हवंय. सूजी के नांव हवय डिपो मेड्रोक्सी प्रोजेस्ट्रॉन एसीटेट (डीएमपीए) जऊन ला भारत के बजार मं ‘डिपो प्रोवेरा’ अऊ ‘परी’ के नांव ले बेचे जाथे. सरकारी अस्पताल मन मं अऊ स्वास्थ्य केंद्र मन मं डीएमपीए ‘अंतरा’ के नांव ले मिलथे. साल 2017 मं भारत मं येकर उपयोग ला पहिली,’डिपो’ ला गैर लाभकारी समूह के संगे संग लोगनमन अऊ निजी कंपनी मन परोसी देश नेपाल ले बिहार लावत रहिन. एक सूजी के दाम 245 रूपिया ले 350 रूपिया हवय अऊ ये ह सरकारी स्वास्थ्य केंद्र अऊ अस्पताल मन मं फोकट मं देय जाथे.
गर्भनिरोधक सूजी के कतको मीन-मेख निकारे वाले घलो रहिन. खासकरके नब्बे के दसक मं माइलोगन मन के हक के लड़ई लड़ेइय्या मंडली अऊ स्वास्थ्य कार्यकर्ता मन कतको बछर तक ले येकर विरोध करिन, वो मन ला ये बात के चिंता रहिस के सूजी के सेती महवारी मं बहुते जियादा धन बहुते कम खून जाय, फुंसी होय, वजन बाढ़े, वजन कम होय अऊ टेम मं महवारी नई आय जइसने खराब असर हो सकत रहिस. ये तरीका ह सुरच्छित हवय धन नई, येकर बारे मं संदेहा, कतको मंडली मन के बात अऊ कतको दीगर चीज सेती भारत मं डीएमपीए ला 2017 ले पहिली सुरु करे के इजाजत नई रहिस. अब ये ह देश मं बने ला लगे हवय.
अक्टूबर 2017 मं ये सूजी ला बिहार मं अंतरा के नांव ले सुरु करे गीस, अऊ जून 2019 ले सब्बो सहर के अऊ गांव-देहात के स्वास्थ्य केंद्र अऊ उप-केंद्र मन मं मिले लगीस. राज सरकार के आंकड़ा के मुताबिक, अगस्त 2019 तक ले सूजी के 4,24,427 खुराक देय गीस, जऊन ह देश मं सबले जियादा हवय. एक बेर सूजी लगवाय 48.8 फीसदी माईलोगन मन येकर दूसर ख़ुराक ले रहिन.
गर डीएमपीए ला सरलग दू बछर ले जियादा बऊरे जाय, त ये ह खराब असर कर सकत हवय. अध्ययन मं सामिल खतरा मन ले एक बोन मिनरल डेंसिटी मं कमी (हाड़ा के कमजोर होय) हवय (अइसने माने जाथे के सूजी बंद कर देय ले ये ह फिर ले बने हो सकथे). विश्व स्वास्थ्य संगठन के सुझाव हवय के डीएमपीए लगवाय माईलोगन मन ला हर दू बछर मं जाँच करे जा सकथे.
शमा अऊ सलहा ह जोर देवत कहिथें के वो मन सूजी ला लेक भारी चेत मं रहिथें. भारी ब्लड प्रेशर वाली माईलोगन ला ये सूजी नई लगायेंव, अऊ ये दूनो स्वास्थ्य स्वयंसेविका मन सूजी लगाय के पहिली हर हाल मं ब्लड प्रेशर के जाँच करथें. ओकर कहना हवय के अभू तक ले वोला कऊनो किसिम ले खराब असर के कऊनो सिकायत नई मिले हवय.
वो मन के तीर ये बात के कऊनो आंकड़ा नई ये के गाँव मं कतक माईलोगन मन डिपो-प्रोवेरा ला बऊरत हवंय, फेर ये तरीका माईलोगन मं सबले जियादा पसंद करथें, सायद गुपत रखे अऊ तीन महिना मं एक सूजी सेती. संगे-संग, जऊन माइलोगन के घरवाला सहर मं बूता करथें अऊ बछर भर मं कुछेक महिना सेती गांव लहूंट के आथें तऊन मन के सेती ये थोकन बखत बर सुभीता तरीका आय. (स्वास्थ्य कार्यकर्ता मन के अऊ चिकित्सा अनुसंधान के कहना हवय के सूजी लगवाय के तीन महिना बाद प्रजनन चक्र लहूंट आथे)
मधुबनी मं गर्भनिरोधक सूजी लगवाय ह बढ़े के एक दीगर कारन, घोघरडीहा प्रखंड स्वराज्य विकास संघ (जीपीएसवीएस) के काम हवय. 1970 के दसक मं, बिनोवा भावे अऊ जयप्रकाश नारायण के समर्थक मन विकेंद्रीकृत लोकतंत्र अऊ समाज मन के आत्मनिर्भर होय ला लेके ये संगठन बनाय रहिन. (विकास संघ, राज सरकार के टिकाकरन अभियान अऊ नसबंदी सिविर मं घलो सामिल रहिन.1990 के दसक मं अइसने सिविर के ‘लक्ष्य’ ले के चले सेती भारी मं मेख निकारे गे रहिस.)
जियादातर मुसलमान अबादी वाले गाँव हसनपुर मं पोलियो टीकाकरन अऊ परिवार नियोजन सेती सबके समर्थन अऊ उपकरन मन के उपयोग सन 2000 मं बनेच कम रहिस, जब जीपीएसवीएस ह ये गांव अऊ दीगर गांव के माईलोगन मन ला स्वयं सहायता समूह अऊ महिला मंडली बनाके संकेले ला शुरू करिस. सलहा ह अइसनेच एक ठन स्वयं सहायता समूह के सदस्य बन गीस अऊ वो ह शमा ला घलो वो मं सामिल होय ला मना लीस.
बीते तीन बछर मं, दूनो माईलोगन मन महवारी, स्वच्छता, पोसन, अऊ परिवार नियोजन ऊपर जीपीएसवीएस के बलाय परसिच्छन मं हिस्सा ले हवंय. मधुबनी जिला के करीबन दू कोरी गाँव मं जिहां विकास संघ काम करत हवय, संगठन ह ‘सहेली नेटवर्क’ मं माईलोगन मन ला संकेल के वो मन ला महवारी ले जुरे जिनिस, कंडोम, अऊ गरभनिरोधक गोली वाले किट-बेग देय ला सुरु करिस, जऊन ला ये माईलोगन मन बेंचे सकत रहिन. ये पहल के नतीजा निकरिस के गरभनिरोधक के जिनिस मईलोगन करा पहुंच गे, अऊ वो घलो बेदाग चेहरा वाली ये महतारी के जोड़ी डहर ले. साल 2019 मं जब डीएमपीए परी के नांव ले मिले ला लगिस, त येला घलो किट बेग मं सामिल कर लेय गे रहिस.
मधुबनी मं बसे जीपीएसवीएस के सीईओ, रमेश कुमार सिंह कहिथें, “अब सहेली नेटवर्क करा करीबन 8 कम दू कोरी माईलोगन मन के एक ठन बिक्री नेटवर्क हवय. हमन वो मन ला इहाँ के थोक बेपारी ले जोर दे हवन जेकर ले वो मन थोक दाम मं जिनिस बिसो सकथें.” येकर बर संगठन ह सुरु मं कुछेक माईलोगन ला सुरु करे के पूंजी घलो दिलवाय हवय. सिंह कहिथें, “वो मन बेचे हरेक जिनिस मं 2 रूपिया के नफा कमाय सकथें.”
हसनपुर मं जब कुछेक माईलोगन ह गरभनिरोधक सूजी लगवाय ला सुरु करिन, त वो मन ला ये तय करे ला परिस के दूसर खुराक लेय के पहिली दू खुराक के मंझा मं तीन महिना के अंतर के बाद दू हफ्ता ले जियादा समे झन लगे. तभे शमा अऊ सलहा अऊ 10 दीगर माइलोगन के मंडली ह तीर के प्राथमिक स्वास्थ्य केंद्र के एएनएम (सहायक नर्स दाई) ले सूजी लगाय ला सिखिन. हसनपुर मं प्राथमिक स्वास्थ्य केंद्र नहीं ये, सबले तीर के पीएचसी 5 अऊ 7 कोस दूरिहा, फुलपरास अऊ झंझारपुर मं हवंय.
फुलपरास प्राथमिक स्वास्थ्य केंद्र (पीएचसी) मं सूजी लगवाय माईलोगन मन ले एक उज़्मा हवंय (नाव बदल दे गे हवय). उज़्मा जवान हवंय अऊ वो ह एक के बाद एक तीन लइका ला जनम देय हवंय. वो ह बताथें, “मोर घरवाला दिल्ली अऊ दीगर जगा मन मं काम करथें. हमन तय करे हवन के वो ह जब घर लहूंटे, त सूजी लेय बने होही. ये बखत अतका कठिन हवय के हमन बड़े परिवार नई बनाय सकन.” उज़्मा बाद मं कहिथें के वो ह अब नसबंदी करवाय ला बिचार करत हवंय.
जऊन माईलोगन ला ‘मोबाइल स्वास्थ्य कार्यकर्ता’ के प्रसिच्छन दे गे हवय वो मन तऊन माईलोगन के घलो मदद करथें जऊन मन मुफत मं अन्तर सूजी लगवाय ला चाहथें, जेकर सेती वो मन ला प्राथमिक स्वास्थ्य केंद्र मं जा के पंजीकरन कराय ला परथे. शमा अऊ सलहा के कहना हवय के आगू चलके माईलोगन मन ला आंगनबाड़ी मं घला अंतरा मिले के उम्मीद हवय. स्वास्थ्य एवं परिवार कल्याण मंत्रालय के गरभनिरोधक सूजी ऊपर बने नियम के मुताबिक, ये सूजी ह तीसर फेर मं उपकेन्द्र मन मं घलो मिलही.
शमा कहिथें के ये बखत गांव के अधिकतर माईलोगन मन दू लइका होय के बाद “ब्रेक” लगावत हवंय .
फेर हसनपुर मं आय ये बदलाव सेती बनेच बखत लगगे. शमा कहिथें, लंबा लगा [बनेच बखत], फेर हमन करके दिखा देन.”
शमा के 40 बछर के घरवाला रहमतुल्लाह अबू, हसनपुर मं इलाज करथें, फेर ओकर तीर एमबीबीएस के डिग्री नई ये. ओकरे मदद ले शमा ह करीबन 15 बछर पहिली, मदरसा बोर्ड के अलिम स्तर के स्नातक के परिछा पास करे हवय. येकर ले अऊ माइलोगन मन के मंडली मं काम करे ले शमा ला अपन घरवाला के संग इलाज सेती जाय, कभू-कभू जचकी सेती धन रोगी ला ओकर घर के दवाखाना मं रहे ह सुभिता लागथे.
फेर, शमा अऊ सलहा ला अइसने नई लगे के अपन मुसलमान अबादी वाले गाँव मं वो मन ला गरभनिरोध के मुद्दा मं धरम के रित-रिवाज जइसने नाजुक मुद्दा ले जूझे ला परिस. येकर उलट, वो ह कहिथें के बखत बीते संग समाज घलो जिनिस मन ला अलग तरीका ले देखे ला सुरु कर देय हवय
शमा के बिहाव 1991 मं होय रहिस तब वो ह किसोर उमर के रहिन अऊ दुबियाही [जऊन ह अब सुपौल जिला मं हवय] ले हसनपुर आय रहिन. वो ह कहिथें, “मंय भारी परदा करत रहंय. मंय अपन मोहल्ला ला घलो नई देखे रखंय.” फेर वो ह माईलोगन के मंडली के संग काम करे ला सुरु करिस अऊ सब्बो कुछु बदल गे. वो ह कहिथें, “अब मंय एक लइका के पूरा जाँच करे सकत हवंव. मंय सूजी घलो लगाय सकत हवंव, बाटल घलो चढ़ाय सकत हवंव. अतका त कर लेथों.”
शमा अऊ रहमतुल्लाह अबू के तीन झिन लइका हवंय. वो ह गरब ले कहिथे के ओकर सबले बड़े बेटा 28 बछर के उमर मं घलो डिड़वा हवय. ओकर बेटी ह बीए कर ले हवय अऊ अब बीएड करे ला चाहत हवय. शमा कहिथे, “माशाल्लाह, वो ह टीचर बने ला जावत हवय.” सबले नान बेटा कॉलेज मं पढ़थे.
शमा जब हसनपुर के माइलोगन मन ला अपन परिवार नानकन रखे ला कहिथे त वो मन मान जाथें. “कभू-कभू वो मन मोर करा अपन देह के अलग-अलग दिक्कत ला ले के आथें, फिर मंय वो मन ला गरभनिरोध अपनाय के सलाह देथों. परिवार जतक नानकन होही, वो मन ओतक सुखी रिहीं.”
शमा रोज अपन घर के परछी मं 5 ले 16 बछर के दू कोरी लइका मन ला पढ़ाथें. घर के दीवार के रंग झरत हवय, फेर येकर खंभा अऊ गोल दरवाजा (मेहराब) चमकत हवय. वो ह इस्कूल के पढ़ई के संगे-संग कढ़ाई धन सिलाई, अऊ संगीत घलो पढ़ाथें. अऊ इहाँ किसोर उमर के नोनी मन, शमा ले अपन मन के गोठिया सकथें.
ओकर पढ़ाय 18 बछर के एक झिन नोनी गजाला खातून हवंय. वो हा शमा ले सीखे एक लाइन ला दुहरावत कहिथें, “दाई के कोरा लइका के पहिली मदरसा होथे. इहींचे सेहत अऊ सब्बो अच्छा सीख सुरु होथे. महवारी बखत का करना हवय अऊ बिहाव के सही उमर काय हवय, मंय सब्बो कुछु इहीं ले सीखे हवंव. मोर घर के सब्बो माईलोगन मन अब सैनिटरी पैड बऊरथें, कपड़ा के नई. मंय अपन खाय पिये ला घलो धियान रखथों. गर मंय तन्दुरुस्त हवंव, त आगू मोर लइका मन घलो तन्दुरुस्त होहीं.”
सलहा ऊपर घलो समाज के मन भरोसा करथें (वो ह अपन परिवार के बारे मं बोले ला नई चाहय). वो ह अब हसनपुर महिला मंडल के नौ स्वयं सहायता मंडली के मुखिया आंय. हरेक मंडली मं 12-18 माईलोगन मन हरेक महिना 500 ले 750 रूपिया बचाथें. ये मंडली महिना मं एक बेर बइठका करथे. अक्सर, मंडली मं कतको जवान माइलोगन मन होथें, अऊ सलहा गरभनिरोधक ऊपर गोठियाय के हौसला देथे.
जीपीएसवीएस के मधुबनी के पूर्व अध्यक्ष, जितेंद्र कुमार, जऊन ह 1970 के दसक के आखिर मं येकर संस्थापक सदस्य मन ले रहिन, कहिथें, “300 माईलोगन मन के हमर मंडली मन के नांव कस्तूरबा महिला मंडल हवय अऊ हमर कोसिस गांव के माईलोगन मन ला असल मं मजबूत बनाय के हवय, ये [हसनपुर] जइसे रूढ़िवादी समाज मं घलो.” वो ह जोर देके कहिथें के वो मन के सब्बो काम, समाज मं शमा अऊ सलहा जइसने स्वयंसेवक ऊपर भरोसा करे मं मदद करथे. “इहां के इलाका मन मं ये अफवाह घलो बगरत रहिस के पल्स पोलियो ड्राप टूरा मन ला बाप बनाय के काबिल नई रखय. बदलाव आय मं बखत लागथे...”
फेर, शमा अऊ सलहा ला अइसने नई लगे के अपन मुसलमान अबादी वाले गाँव मं वो मन ला गरभनिरोध के मुद्दा मं धरम के रित-रिवाज जइसने नाजुक मुद्दा ले जूझे ला परिस. येकर उलट, वो ह कहिथें के बखत बीते संग समाज घलो जिनिस मन ला अलग तरीका ले देखे ला सुरु कर देय हवय.
शमा कहिथे, “मंय तुमन ला एक ठन उदाहरन देवत हवंव. बीते बछर मोर एक झिन रिस्तेदार, जऊन ह बीए करे हवय, फिर ले गरभ ले होगे. ओकर पहिली ले तीन झिन लइका हवंय. अऊ ओकर आखिरी लइका आपरेसन ले होय रहिस. मंय वोला चेताय रहेंव के वो सचेत रहे, ओकर पेट खोले जा चुके हवय. वो ला कतको नाजुक किसिम के दिक्कत के सामना करे ला परिस अऊ ये बेरा ओकर बच्चादानी हेरे सेती एक अऊ आपरेसन कराय ला परिस. वो मन येकर ऊपर 3-4 लाख रूपिया खरचा करिन.” वो ह बताथें के अइसने किसिम के घटना मन दीगर माईलोगन मन ला सुरच्छित गरभनिरोध के तरीका अपनाय ला मजबूर करथें.
सलहा के कहना हवय के लोगन मन अब येकर ऊपर बारीकी ले बिचार करे ला तियार हवंय के गुनाह धन पाप का आय. वो ह कहिथे, “मोर धरम घलो इही कहिथे के तोला अपन लइका के देखभाल करे ला चाही. ओकर बढ़िया सेहत के इंतजाम करे ला चाही, वो ला बढ़िया पहिरे के देय ला चाही, वो मन के बढ़िया लालन पालन करे ला चाही... एक दरजन धन आधा दरजन हमन जन्मा लेन अऊ आवारागर्दी करे सेती छोर देन – हमर धरम ये नई कहय के लइका जनम करो अऊ वोला अकेल्ला छोड़ देव.”
सलहा कहिथे के जुन्ना डर अब सिरा गे हवय. “घर मं अब सास के राज नई ये. बेटा कमाथे अऊ घर मं अपन घरवाली करा पइसा भेजथे. वो ह घर के मुखिया आय. हमन वोला दू लइका के मंझा मं अंतर रखे सेती, कॉपर-टी धन गरभ निरोध गोली धन सूजी ला अपनाय के बारे मं सिखाथन. अऊ गर ओकर दू धन तीन लइका हवंय, त हमन वोला आपरेसन [नसबंदी] करवाय के सलाह देथन.”
ये सब्बो कोसिस के हसनपुर के लोगन मन मं बढ़िया असर परे हवय. सलहा के मुताबिक: “लाईन पे आ गये.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
गरियाबंद। जिला म रिस्वत लेत गिरफ्तार ओसडीओ आर पी दुबे ल रायपुर के एसीबी कोरट म पेस करे गिस। सुनवाई के बाद ओला 14 दिन के न्यायिक रिमांड म जेल भेज दे गिस उहें सीबीआई-एसीबी के कोरट म जमानत बर दे अरजी ल कोरट ह खारिज कर दिस। बता दन कि गुरुवार के एसीबी ह गरियाबंद ले उदंती सीतानदी अभ्यारण म पदस्थ एसडीओ दुबे ल एसीबी ह एक लाख रुपिया रिस्वत लेत गिरफ्तार करिस। बताए जात हे कि ठेकादार के द्वारा अभ्यारण क्षेत्र म निरमान कारज के बिल पास करे बर एसडीओ 3 लाख के रिस्वत के मांग करे रहिस। जेकर ले तंग आके ठेकादार ह एकर सिकायत एसीबी ले करिस।
रिस्वत लेत गिरफ्तार ओसडीओ ह 14 दिन के न्यायिक रिमांड म
गरियाबंद। जिला म रिस्वत लेत गिरफ्तार ओसडीओ आर पी दुबे ल रायपुर के एसीबी कोरट म पेस करे गिस। सुनवाई के बाद ओला 14 दिन के न्यायिक रिमांड म जेल भेज दे गिस उहें सीबीआई-एसीबी के कोरट म जमानत बर दे अरजी ल कोरट ह खारिज कर दिस। बता दन कि गुरुवार के एसीबी ह […]
Related Posts
Nothing found!
It looks like nothing was found here!


text:
रायपुर । प्रदेश म एनएसयूआई कार्यकर्ता मन भाजपा सरकार के विकास कार्य मन ल एक अनोखा ढंग ले खोजत हे । भाजपा के विकास यात्रा के जवाब म कांग्रेस ह विकास खोज बर जुटे हे। देखे जा तो विकास ल लेके सहीं निर्णय जनता मन करही जेखर जवाह वो ह चुनाव म देही। फिलहाल बालोद जिला मुख्यालय म एनएसयूआई कार्यकर्ता जगा-जगा विकास नाम के लापता चिड़िया के पाम्पलेट बांटत हे। दुकान मन ले लेके यात्री बस मन म म घलो पाम्पलेट चिपकावत हे। येखर संग पाम्पलेट बांटके लोगन मन ले अपील करे जात हे कि अगर कोनो ह कोनो जगा म कोनो विकास ल देखे हव तो जानकारी देव।
विकास कार्य मन के अनोखा ढंग ले खोजत हे एनएसयूआई
रायपुर । प्रदेश म एनएसयूआई कार्यकर्ता मन भाजपा सरकार के विकास कार्य मन ल एक अनोखा ढंग ले खोजत हे । भाजपा के विकास यात्रा के जवाब म कांग्रेस ह विकास खोज बर जुटे हे। देखे जा तो विकास ल लेके सहीं निर्णय जनता मन करही जेखर जवाह वो ह चुनाव म देही। फिलहाल बालोद […]
Related Posts
Nothing found!
It looks like nothing was found here!


text:
बंसी कका हुशियार त चंदू भतिजा डेढ़ हुशियार हे. उनकर गोठ कभू अम्मठ कभू चाशनी कस मीठ होथे. भतिजा के सवाल कभू मिसाइल बरोबर होथे तब कका के जवाब वज्र (इंद्र देव का एक हथियार) कस जनाथे. ठेठ मनोरंजक गोठ के मजा सब लेथें. कका अपन धुन के पक्का हे. जिद्द म अड़ जथे. गुनिक घलो हे. भतिजा भुनभुनावत रही जथे. अपन ल हुशियारे समझथे. कका ह सहरिया कम ठेठ गँवइहा मिजाज वाले हे. भतिजा गाँव म रहिथे अउ खुद ल सहरिया समझथे.. सहरिया मिंजाज ओला भाथे.
भतिजा के मोबाइल सुख
एक दिन कका ह अपन गाँव के मैदान म भंवरा घुमावत रिहिस. भतिजा मोबाइल म भिड़े दिखिस. कका खिसियइस अरे! चंदू मैदान म खड़े हस तभो ले तोर हाथ ले मोबाइल नइ छूटे हे. दिन होय चाहे रात मोबाइले ल कोचकत रहिथस’. भतिजा-‘कका, मिहीह का ग पूरा दुनिया मोबाइल के पाछू पगलाय हे. हाथ म मोबाइल रेहे ले अइसे लागथे जइसे दुनिया मुठा म समागे हे. येखर बिन एक मिनट चैन नइ मिले गा, गउकिन. नानकुन मोबाइल म बड़े-बड़े गुन हे’. कका-‘मोबाइल के बिना तुमन एक कदम नइ रेंगव, रे !!. भतिजा-‘कका तेंहा त जब्बर नेता आस जानत हस के मोबाइल से सबे बुता होवत हे. मोबाइल ह मनखे के गोड़, हाथ, आँखी, कान सब होगे हे. ओखर बिन थथमरासी लागथे गा. मोबाइल के नइ रेहे ले जिनगी घर दुआर सब सुन्ना लागथे. ओखर बिना परभरोसा होय कस लागथे. तेंहा त मोबाइल के महिमा ल बने जाथस फेर खिसियाथस काबर ? हम का नान-नान लइका मन से घलो गे बिते हन ?’ कका-‘मेंहा मोबाइल के बिरोधी थोरे हों रे ! भकला. उही म बुड़ें झन राहो कथों’.तुमन त दिन-रात अपन आँखी ल मोबाइल स्क्रीन म गड़ाय रहिथव. घर-बाहिर के कोनो बुता ल करहू के बस मोबाइल के सागर म डूबकत रहू ?.
भंवरा, बांटी खेले के मजा
भतिजा-‘हम ल न भंवरा घुमाय बर आय न बांटी खेले बर अइसन म हम का करन ?’. कका (जोरदरहा हांसत-हांसत ) छत्तीसगढ़ के खेल-संस्कृति ल सब भूलागे हव रे! अपन मोबाइल ल खीसा म धरो. अपन संवारी मन ल घलो बलाव. मेंहा तुमन ल भंवरा-बांटी खेले बर सिखोवत हंव’. भतिजा-‘कका, भंवरा-बांटी खेले ले का फायदा हे’.? कका-‘ स्वस्थ रेहे बर खेल जरूरी हे. खेल ल खेले से मजा आथे रे, तुमन लेड़गाच हो जहूँ का रे ? देखो ये डाहर. (अउ कका हर झट भंवरा ल नेती म लपेटिस अउ हाथ ल घुमइस. वाह ..वाह..भंवरा रटठमार दिस. कका ह ओला हाथ म ले के चलइस) किहिस-‘ ये डाहर आ. हथेली ल देखा अउ भून्नावत भंवरा ल ओखर हथेली म ढूला दिस. भतीजा मगन होगे. देखइया मन घलो खुश होइंन. उन ताली बजइंन. किहिन वाह..वाह कका बड़ मजा अइस गा !! भतिजा ह कका जाब्बूझ के कोचक के किहिस-‘कका, एमा कोन बड़े बात हे’?
आपके शहर से (भोपाल)
कका के करतब
कका-‘अच्छा, मैदान म उतरो तब पता लगही. हर खेल म मजा हे. गोचकुल (गड्डढा विशेष) म बाँटी बुड़ो के देखा. बांटी से बांटी ल मारतूल से निशाना लगा के बता. बांटी के कई ठन खेल हे. भतिजा-‘ लेन कका तिहीं देखा न गा’. कका किहिस देख, ( कका बांटी खेले के कला देखइस). माई अंगरी ले बांटी ल गोचकुल म बुड़ोइस. मार्तूल ले बांटी उपर अचूक निशाना लगइस. ओ तिर बहुत झन लइका मन सकलागें. उन खूब ताली बजाइन. कका के करतब देख के भतिजा अउ ओखर संगवारी मन घलो भंवरा चलाय के अभ्यास करिंन . बांटी, भंवरा के खेल सिखिंन..
मिसाइल जुग
भतीजा प्रश्न झर्रइस. पूछिस-कका, तुमन अपन बचपन म कबड्डी, कुश्ती. गोला फेंक खेलत रेहेव का ? हमर जुग त मिसाइल जुग आय न’. कका-‘बेटा, मिसाइल के बुता देश के सीमा म हे. वो त हमर देश के बहादुर जवान मन के खेलौना आय. हमन तुंहर उमर म खूब कबड्डी खेले हन रे ! तभे त हम बड़े बड़े बुता ल करत हन !! बटकी म बासी, ओमा महि अउ पताल संग हरियर मिरचा, धनिया के चटनी पेट भर खाय अउ पेज(माड़) पिए मनखे आन. गरमी के दिन म बासी म महि डार के गोंदली (प्याज)लसून, लाल मिरचा के चटनी ओमा लिमउ निचो के खाय पिए हन. हर छत्तीसगढ़िया ये मजा ल खूब जानथे. कतको घाम होय हमन खेलन कूदन. मीलों दउड़न, गाय के दूध पियन, घी चुपर के अंगाकर रोटी बारी के साग भाजी खावन. अंगाकर रोटी धर के स्कूल जान. वाह मउका देख के मुसुर-मुसुर खावन. तभे त ये स्ट्रांग बाडी हे रे !.
ओ कुश्ती के दिन
स्कूल के रेती म रोजे कुश्ती खेलन. मुग्दल घुमावन. बदन बनावन. कबड्डी ल हमन खुडवा कथन’. कका ह गोठियात-गोठियात मूड म आगे. फेर किहिस-‘बचपन म भाला, गोला फेंके खूब खेलेन. तभे त हम राजनीति म घलो भाला फेंक, गोला फेंक जारी रखे हन. ओखर रूप बदलगे हे. कुश्ती के पैंतरा घलो आज राजनीति म काम आवत हे’. भतिजा-‘तुमन स्कूल अउ छूट्टी म खेलते राहव त पढ्त कब रेहेव ?’ कका-‘हमन खेलते खेलते पढ़न अउ पढ़ते पढ़ते खेलन’ भतिजा-‘कहाँ तक पढ़े हो ककाजी’ ? कका-‘जिहाँ तक पढ़े हँन, नइ पढ़े हन सब ठीक हे. जादा पढ़े रर्हितेंन त राजनीति के मलई थोड़े खातेंन बेटाजी.
शरीर हो स्वस्थ
(कका गंभीर हो के किहिस) तुमन ढोलक बरोबर दिन रात बाजत रहिथव’. दूध पियो, कसरत करो. पल्ला भागव, कबड्डी खेलो, बदन बनाव. ये का फिलफिली बरोबर देहें हे. एक बखत जोर से फूंक देहूं त चार चक्कर घूम जहूँ. भतिजा-‘अब, शुद्ध दूध के जमाना गे. अखाड़ा के जगा जिम आगे. मनखे आधुनिक होगें’. कका-‘तन-मन सुंदर होना चाही.खूब खेलो, खूब कूदो. पहिली हर स्कूल म खेल अनिवार्य राहय. एक पीरियड, दू पीरियड रोजे खेल होय. हर सनिच्चर व्यायाम, खेलकूद, सांस्कृतिक कार्यक्रम होय. खूब मजा आय. भतीजा-‘कका, हमर स्कूल म त बड़ अंधेर हे. सालों-साल ले सब खेलकूद, व्यायाम कागज म हो जथे. हर साल पढ़ई म काय काय अदल-बदल होवत रहिथे.’ कका-‘कोन जनी रे !! लइका मन कापी –किताब के बोझा धरे-धरे स्कूल जाथें-आथें. इंटरनेट गुरू संग मोबाइल, कम्प्यूटर म भिड़े रहिथें. जस तोर हाल तस सबे लइका के हाल हे,रे!. लइका मन अपने धुन म रहिथें. खेलथें कम. बचपन खेले बर भुलात हें.एखे सेती छत्तीसगढ़ म छत्तीसगढिया ओलम्पिक होवत हे.
चकमक पथरा अउ पोनी
भतिजा-‘ये अगम बिसय आय गा एला छोड़. ये बता के तुमन अउ कोन-कोन खेल खेलत रेहेव. बंसी कका-‘खेलकूद घलो ह कथा कहिनी कस होगे हे !! हमर समे म गिल्ली डंडा जरूर राहय. एक ठन डंडा (लउठी) अउ एक ठन गिल्ली दु दल. बोदका गिल्ली ल डंडा से रटठा के परे गिल्ली ह खूब दुरिहा जाय. जइसे खिलाड़ी वइसने ओखर डंडा गिल्ली होय. कबड्डी, खो-खो, गेंड़ी-दउड़, बांटी, बिल्ल्स, फुगड़ी, तरह-तरह के दउड़,डोरी खींच (रस्साकसी), डंडा-पिचरंगा छू-छूवउल(कई परकार के), पुक, नदी-पहाड़, झाड़-बेंदरा, रिंग-ढुलाना, घरगुन्दिया, छेरी-बाघ, खिस्सूल आदि कतको खेल खेले हन. छोटे बड़े सब खेलें, कूदें. तबियत दुरूस्त राहय. भतिजा-‘कका तब तो तुमन खेलते-खेलत जवान होगे होहू ? तुहंर समे खेल म खूब बितिस होही. पढ़ो कब गा ?’ कका-‘बेटा हमन त चकमक पथरा ल पोनी (कपास) म रगड़ के आगी पैदा करे के समे ल देखे हन. घरो घर गोरसी होय.गोरसी म छेना(कंडा) खुसेर(राख के भीतर)के रखे जाय. एक-दूसर के घर छेना म आगी मांगे तब चूलहा सुलगे.
चिमनी-कंदील के जमाना
चिमनी-कंदील के जमाना रिहिस. कभू माटी तेल मिलय कभू नइ मिलय. एक ठन चिमनी या कंदील के अंजोर म पढ़ई लिखई, खाना बनई अउ सबो बुता होय बिजली सालों-साल बाद गाँव-गाँव म पहुंचिस. टांक अउ राजा पेंन के जमाना रिहिस. स्याही के टिकिया ल पानी म घोर के ओखर उपयोग करे जाय’. भतिजा-‘ओह !! देश-दुनिया आज कहाँ ले कहाँ पहूँचगे हे. हम ल गर्व हे. हम खूब तरक्की करे हन’. कका-‘हमर देश सोन चिरय्या रिहिस. अब के नवा पीढी खूब हुशियार हे. ज्ञान-बिज्ञान कम समे म खूब तरक्की करिस.बिजली, टेलीफोन अउ कम्प्यूटर, इंटरनेट ले देश-दुनिया बदलगे. भतिजा-‘वाह वाह हम खेल खेलत-खेलत सूचना-क्रांति के जुग म आगे हन. भतिजा -कका, आज त तेंहा खूब जादू देखाय गा ? राजनीति म घलो चौका-छक्का जमात हस. मेंह जावत हंव बासी खा के स्कूल जाहूँ दाई रद्दा देखत होही.
(शत्रुघन सिंह राजपूत छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi
FIRST PUBLISHED : November 17, 2022, 08:30 IST


text:
जब ओकर कनिहा ऊपर भारी दरद अऊ अकड़न सहन ले बहिर होगे त तनुजा एक झिन होम्योपैथी डॉक्टर करा गे रहिन. “वो हा मोला कहिस के मोला कैल्शियम अऊ आयरन के दिक्कत [कमी] हवय अऊ मोला कभू घलो भूईंय्या मं बइठे नई चाही.”
पश्चिम बंगाल के मुर्शिदाबाद जिला के एक बीड़ी मजूर आठ घंटा भूईंय्या मं बइठे, बीड़ी बनावत रहिथे. करीबन 40 बछर ऊमर के ये मजूर ह कहिथे, “मोला जर धरे कस अऊ कमजोर होय जइसने लागथे, अऊ मोर पीठ मं भारी दरद होथे. फेर मंय अपन सेती एक ठन टेबल कुर्सी बिसोय सकतें.”
नवंबर के महिना सिरोय ला हवय अऊ हरेकनगर मुहल्ला मं ओकर घर के सीमेंट वाले फर्स मं तिपत घाम परत हवय. ताड़ पान ले बने मदुर (सरकी) मं बइठे तनुजा एक के बाद एक बीड़ी बनावत हवय. ओकर ऊँगली मन जइसने वो केंदू पान ला मोड़थे, कुहनी ठहर जाथे, खांध ऊपर डहर उठ जाथे अऊ मुड़ी एक कोती ओरम जाथे. वो ह मजाक जइसने करत कहिथे, “मोर ऊँगली अतक सुन्न पर जाथे के मोला अचरज होथे के काय ये ह मोर आय.”
ओकर चरों डहर बीड़ी बनाय के जिनिस परे हवंय: केंदू के पान, पिसे माखुर अऊ सुत के बंडल. एक नानकन तेज चाकू अऊ एक जोड़ा कैंची ओकर कारोबार के अऊजार आंय.
तनुजा ह घर ले किराना समान लाय, रांधे सेती, पानी लाय, घर अऊ बहिर के सफाई करे अऊ घर के दीगर बूता सेती कुछु बखत बर बहिर निकरही. फेर ये बखत घलो वो ह ये बात ला जानत हवय के जब तक ले रोज के 500-700 बीड़ी नई बना लिही, ओकर महिना के 3,000 रूपिया के मजूरी कम हो जाही.
वो ह बिहनिया ले आधा रात तक ले ये बूता करत रहिथे. बीड़ी बनाय ले नजर हटाय बगेर तनुजा कहिथे, “जब पहिली अजान होथे त मंय जाग जाथों. फज्र के नमाज के बाद ले मंय अपन बूता सुरु करथों.” बास्तव मं, ओकर काम के दिन ह नमाज ले नापे जा सकत हवय काबर वो ह घड़ी के टेम ला पढ़े नई जानय. मग़रिब (संझा के चऊथा नमाज) अऊ ईशा (रात के पांचवां आखिरी नमाज) के मंझा, वो ह रात मं रांधथे अऊ आधा रात सुते के पहिली कम से कम दू घंटा बीड़ी बनाय धन पान ला काटे के कोसिस करथे.
वो ह कहिथे, “ये हाड़तोड़ बूता ले मोला सिरिफ नमाज बखत छुट्टी मिलथे त मोला कुछु आराम अऊ सकुन मिलथे.” तनुजा सवाल करत कहिथे, “लोगन मन कहिथें के बीड़ी पिये ले मनखे बीमार पर जाथे. काय वो मन जानथें के येकर बनेइय्या मन के काय हाल होवत होही?”
2020 मं,आखिर जब तनुजा ह जिला अस्पताल मं एक झिन डॉक्टर करा जाय के फइसला करिस, तब तालाबंदी हो गे अऊ कोरोना होय के डर ह वोला जाय ले रोक दीस. ये ला छोड़ वो ह एक झिन होमियोपैथी डॉक्टर ला देखाय गीस. अक्सर बेलडांगा-I ब्लॉक मं गरीब बीड़ी मजूर परिवार मन के पहिली आस झोलाछाप डॉक्टर होथें. ग्रामीण स्वास्थ्य सांख्यिकी 2020-21 के मुताबिक, पश्चिम बंगाल के प्राथमिक स्वास्थ्य केंद्र (पीएचसी) मन मं 578 डॉक्टर के कमी हवय. देहात इलाका मं 58 फीसदी पीएचसी के घलो कमी हवय. सरकारी अस्पताल जाय मं सस्ता होथे फेर एकर बाद के जाँच अऊ स्केन सेती भारी लंबा लाइन लगके अगोरे ला परथे. येकर ले वो मन के रोजी मजूरी मारे जाथे, जइसने के तनुजा कहिथे, “हमर करा अइसने करवाय सेती बखत नई ये.”
जब होम्योपैथी डॉक्टर के दवई काम नई करिस, तनुजा ह अपन घरवाला ले 300 रूपिया लीस, अपन कमई के 300 रूपिया मिलाइस अऊ आखिर मं इहाँ के एलोपैथिक डॉक्टर करा गीस. वो ह कहिथे, “वो ह मोला कुछु गोली दीस अऊ छाती के एक्स-रा अऊ स्कैन करवाय ले कहिस. मंय येला नई करवांय.” तनुजा फोर के बताथे के वो ह ये जाँच के खरचा उठाय नई सकत रहिस.
पश्चिम बंगाल मं, तनुजा जइसने माई मजूर राज के 20 लाख बीड़ी मजूर मन के 70 फीसदी हवंय. वो मन के खराब हालत मं काम करे के कारन अकड़न, देह अऊ नस मं दरद के संगे संग फेफड़ा मं दिक्कत अऊ इहाँ तक ले के टीबी जइसने बीमारी होथें. ये मन कम आमदनी वाले परिवार के होथें अऊ पोसन के कमी ह बूता ले जुरे बीमारी मन ला अऊ बढ़ा देथें अऊ ये ह वो मन के सेहत अऊ जनम करे के ताकत ऊपर असर करथे.
मुर्शिदाबाद मं 15-49 उमर के माइलोगन मं खून के कमी (एनीमिया) खतरनाक रूप ले 77.6 फीसदी हवय, जऊन ह चार बछर पहिली के बनिस्बद बनेच जियादा 58 फीसदी हवय. जऊन महतारी ला खून के कमी हवय ओकर लइका मन मं घलो खून के कमी होय के संभावना जियादा होथे. वास्तव मं, हालेच मं होय राष्ट्रीय परिवार स्वास्थ्य सर्वेक्षण ( एनएफएचएस-5 ) जिला के सब्बो माईलोगन अऊ लइका मन मं बढ़त एनीमिया के हालत ला बताथे. संगे संग, ये जिला मं, 5 बछर ले कम उमर के 40 फीसदी लइका अविकसित हवंय अऊ चिंता के बात ये आय के चार बछर पहिली 2015-16 मं करे गेय बीते एनएफएचएस के बाद के ये आंकड़ा मं कऊनो बदलाव नई होय हवय.
ये इलाका के जाना पहिचाना मइनखे अहसान अली माठपाड़ा मुहल्ला के बासिंदा आय अऊ इहाँ एक ठन नानकन दवा दुकान चलाथे. फेर वो ह इलाज ला लेके ये समाज के भरोसेमंद सलाहकार आय, काबर वो हा बीड़ी बनेइय्या परिवार ले आथे. 30 बछर के ये झोलाछाप डॉक्टर के कहना आय के दरद ले निजात पाय बीड़ी मजूर ओकर करा गोली अऊ मलहम लेगे ला आथें. वो ह कहिथें, “जब तक वो मन 25-26 बछर के हो जाथें, तब तक वो मन मं अकड़न, कमजोरी, नस ले जुरे दरद अऊ भारी मुड़ी पीरा जइसने कतको समस्या हो जाथे.”
बचपना ले माखुर के गर्दा संग अपन महतारी के मदद करत होय जवान नोनी मन ला भारी खतरा होथे. माझपाड़ा मुहल्ला मं तनुजा ह 10 बछर के उमर के पहिली ले नानकन के समे ले येला सुरु करे रहिस. वो ह कहिथें, “मंय अपन दाई के मदद बीड़ी के मुहटा ला मोड़े अऊ बांधे मं मदद करथों. हमर समाज मं वो मन कहिथें के ‘जऊन नोनी मन बीड़ी बनाय नई जानंय, वो ला घरवाला कइसने मिलही’.”
ओकर बिहाव 12 बछर के उमर मं रफीकुल इस्लाम ला कर दे गीस अऊ वो ह चार झिन नोनी अऊ एक झिन बाबू ला जनम दीस. एनएफएचएस-5 के मुताबिक, जिला मं 55 फीसदी माइलोगन मन के बिहाव 18 बछर के उमर ले पहिली कर दे जाथे. यूनिसेफ नोट कहिथे के कम पोसन के हालत के संगे संग कम उमर मं बिहाव अऊ लइका जन्माय ले येकर असर अवेइय्या पीढ़ी ऊपर परही.
स्वास्थ्य पर्यवेक्षक हाशी चटर्जी कहिथें, “माइलोगन मन के प्रजनन अऊ यौन के सेहत तन अऊ मन दूनो ले भीतरी तक ले समान्य सेहत ले जुरे हवय, येला एक दूसर ले अलग नई करे सकन.” वो ह बेलडांगा-I ब्लॉक मं मिर्जापुर पंचइत के प्रभारी हवंय अऊ ये देखथें के जरुरतमन्द लोगन तक स्वास्थ्य योजना मन पहुंच सकेंय.
तनुजा के दाई करीबन सरी जिनगी बीड़ी बनाय हवय. ओकर बेटी कहिथे के अब 60 बछर के उमर मं ओकर दाई के सेहत अतक खराब हवय के वो ह अब बने करके चले-फिरे घलो नई सकय. “ओकर पीठ खराब हो गे हवय अऊ वो ह खटिया धर ले हवय.” बेबस-लचार होय जइसने कहिथे, “ये ह मोर बर घलो रखाय हवय.”
ये कारोबार मं करीबन सब्बो मजूर मन कम आमदनी वाले परिवार मन ले हवंय अऊ वो मन करा कऊनो दीगर बूता के काबिलियत नई ये. गर माइलोगन मन बीड़ी नई बनाहीं त वो अऊ ओकर परिवार भूखन मर जाहीं. जब तनुजा के घरवाला बनेच बीमार पर गे अऊ बूता सेती बहिर जाय नई सकिस, त बीड़ी बनाय ले छे लोगन के परिवार के गुजारा होईस. वो हा अपन नवा जन्मे लइका (अपन चऊथा बेटी) ला नरम कथरी मं अपन गोदी मं धरे बीड़ी बनावत रहिस. नवा जन्मे लइका ला माखुर के गर्दा मं राखे के ये परिवार के दुरगति झलकत हवय.
तनुजा कहिथे, “एक बखत रहिस जब मंय दिन भर मं 1,000-1,200 बीड़ी बनावत रहेंव.” अब वो ह अपन ये कमजोर हालत मं दिन भर मं सिरिफ 500-700 तक ले बनाय सकथे. येकर ले करीबन 3,000 रूपिया महिना हासिल करे सेती वोला अपन सेहत के बड़े भारी दाम चुकता करे ला परही.
मुर्शिदा खातून देबकुंडा एसएआरएम गर्ल्स हाई मदरसा के हेडमस्टरिन आंय. वो ह कहिथें के ओकर बेलडांगा-आई ब्लॉक के मदरसा मं 80 फीसदी ले जियादा नोनी मन अइसने घर ले आथें अऊ अपन महतारी के बीड़ी बनाय के रोज के बनाय मं मदद करथें.वो ह कहिथें अक्सर इस्कूल मं मध्यान्ह भोजन–भात, दार अऊ साग – जवान नोनी मन के दिन के पहिली खाय के रहिथे. आगू वो ह कहिथे, “घर मं मरद मन के नई होय ले, आमतऊर ले बिहनिया कुछु घलो रांधे नई जाय.”
मुर्शिदाबाद जिला करीबन पूरा पूरी देहात आय – येकर 80 फीसदी अबादी जिला के 2,166 गांव मं रहिथे अऊ साछरता 66 फीसदी हवय, जऊन ह राज के अऊसत 76 फीसदी ले कम हवय (जनगणना 2011). राष्ट्रीय महिला आयोग के एक ठन रपट मं कहे गे हवय के कारोबार मं माइलोगन मन ला पहिली मऊका देय जाथे काबर वो मन घर ले बूता कर सकत हवंय अऊ ये काम मं वो मन के ऊँगली के जरूरत परथे.
*****
मिनट भर गंवाय बगेर शाहीनूर बीबी गोंदली मिरचा काटत चना (घुघनी) सेती मसाला बनावत घलो बोलत रहिथें. बेलडांगा-I के हरेकनगर इलाका के पहिली बीड़ी मजूर रहय शाहीनूर ह अपन आमदनी सेती संझा मं घर ले मटर चना ले बने ये मनभावन कलेवा ला बेंचे सुरु कर दे हवय.
45 बछर के ये माइलोगन ह कहिथे, “बीमार परे बीड़ी मजूर के भाग मं बदे हवय.” कुछेक महिना पहिली बइठे अऊ साँस ले जुरे बीमारी ले जूझत वो ह जाँच सेती बेलडांगा ग्रामीण अस्पताल गीस अऊ इहाँ तक ले के एक निजी क्लिनिक मं छाती के एक्सरा करवाइस. फेर अपन घरवाला के तबियत खराब होय सेती अस्पताल नई जाय सकिस. वो ह घुघनी काबर बेंचत हवय ये ला बतावत कहिथे, “मोर दूनो बहू मन मोला बीड़ी बनाय ला नई देवंय. वो मन ये बूता ला पूरा पूरी अपन हाथ मं ले ले हवंय, फेर हमन मुस्किल ले वो आमदनी ले चले सकथन.”
डॉ. सोलमन मंडल ह देखथें के ब्लॉक के जऊन अस्पताल मं वो ह काम करथें, उहाँ हरेक महिना 20-25 टीबी के पुष्ट रोगी मन सरलग आथें. बेलडांगा-I के ब्लॉक मेडिकल ऑफिसर (बीएमओ) मंडल कहिथें, “बीड़ी बनाय के बूता मं सरलग जहरीला गर्दा के संग मं रहे ले टीबी होय के भारी खतरा होथे. येकर ले घेरी-बेरी सर्दी होथे अऊ फेफड़ा धीरे-धीरे कमजोर होवत जाथे.”
सड़क के तरी दर्जीपारा मुहल्ला के सायरा बेवा सरलग खांसी अऊ सर्दी ले जूझत हवय. 60 बछर के ये मजूर ला बीते 15 बछर ले ब्लड शुगर अऊ ब्लड प्रेशर ले जुरे दिक्कत अलग ले हवंय. करीबन 50 बछर ले बीड़ी बनावत ओकर हाथ अऊ नाख़ून माखुर के गर्दा ले सनाय हवंय.
डॉ. सोलमन मंडल कहिथें, “मोसला (बारीक़ पिसे माखुर) एक आम एलर्जेन आय अऊ बीड़ी बनाय बखत येकर कन मन साँस के संग भीतर जाथें अऊ संग मं माखुर के धुंआ घलो.” पश्चिम बंगाल मं अस्थमा वाले माइलोगन के संख्या मरद मन के बनिसब्द दुगुना - 10.000 पाछू 4,386 हवय (एनएफएचएस -5).
बीएमओ ये घलो बताथें के “माखुर के गर्दा अऊ टीबी के मंझा मं मजबूत संबंध के बाद घलो हमर तीर टीबी सेती खास बेवसाय के जाँच नई ये.” ये कमी तऊन जिला मं खास करके साफ हवय जिहां बीड़ी मजूर मन के संख्या सबले जियादा हवय. सायरा ला खून के खांसी होवत हवय – टीबी लावत दूत जइसने. वो ह कहिथे, “मंय बेलडांगा ग्रामीण अस्पताल गे रहेंव. वो मन कुछु जाँच करिन अऊ मोला गोली दीन.” वो मन वो ला अपन थूक के जाँच कराय अऊ माखुर के गर्दा ले दूर रहे के सलाह घलो दे रहिन. फेर सुरच्छा सेती कऊनो समान नई देय रहिन.
पारी ह जतका बीड़ी मजूर मन ले भेंट-घाट करिस, वो मन ले कऊनो घलो मास्क धन दस्ताना नई बऊरे रहिन. वो मन करा रोजगार ले जुरे कऊनो कागजात, समाजिक सुरच्छा के लाभ, सरकार डहर ले तय मजूरी, कल्यान, सुरच्छा धन सेहत ले जुरे कऊनो प्रावधान घलो नई रहिस. बीड़ी कंपनी मन महाजन मन ला (दलाल) काम देथें अऊ कऊनो देनदारी ले हाथ खड़ा कर देथें. महाजन बदला मं बीड़ी बिसोथे फेर येकर ऊपर ककरो धियान नई जावय.
मुर्शिदाबाद के करीबन दू तिहाई अबादी मुस्लिम आय अऊ करीबन सब्बो बीड़ी मजूर मुस्लिम माईलोगन मन आंय. रफीकुल हसन बीड़ी मजूर मन के संग तीस बछर ले घलो जियादा बखत ले काम करत हवंय. बेलडांगा मं सेंटर फॉर इंडियन ट्रेड यूनियंस (सीटू) के ब्लॉक सचिव कहिथें, “बीड़ी कारखाना हमेसा सबले सस्ता मजूर मन के सोसन ले फलत-फूलत हवय, जऊन ह खास करके आदिवासी अऊ मुस्लिम नोनी अऊ माइलोगन मन आंय.”
पश्चिम बंगाल के श्रम विभाग के रिकॉर्ड मानथे के, बीड़ी मजूर अनौपचारिक क्षेत्र मं सबले कमजोर मजूर मन ले एक आंय. बीड़ी मजूर मन ला विभाग डहर ले तय न्यूनतम मजदूरी 267.44 रूपिया मिलत नई ये, वो मन हजार बीड़ी पाछू 150 रूपिया कमाथें. जऊन ह राष्ट्रीय न्यूनतम वेतन संहिता , 2019 मं तय 178 रूपिया ले घलो कमती हवय.
सीटू ले जुरे मुर्शिदाबाद जिला बीड़ी मजदूर अऊ पैकर्स यूनियन के संग काम करेइय्या सईदा बेवा कहिथें, “हर कऊनो जनत हवय के माइलोगन मन ला समान काम मं मरद मन के बनिसब्द बनेच कम मिलथे. महाजन (दलाल) ह हमन ला धमकी देथे के गर ‘तोला ये पसंद नई ये, त फिर हमर संग काम झन कर’.” 55 बछर के सईदा बेवा चाहथे के राज मं बीड़ी मजूर मन के सेती खास योजना बनय.
न सिरिफ वो मन के मजूरी बनेच कमती हवय, फेर महाजन वो मन ला खराब किसिम के कच्चा समान घलो देथे अऊ आखिरी जाँच बखत बनाय कुछेक ला नामंजूर कर देथें. वो ह ये अनियाव डहर आरो करत कहिथे, “महाजन ह नामंजूर करे बीड़ी ला राख लेथें, फेर ओकर मिहनताना नई देवय.”
तनुजा जइसने रोजी मजूर सबले कम मजूरी अऊ सुरच्छा के कऊनो उपाय नई होय सेती आर्थिक रूप ले अचिंता के जिनगी नई जिये सकेंव. ये जोड़ा ऊपर अपन तीसर बेटी के बिहाव सेती लेय 35,000 रूपिया के करजा हवय. “हमर जिनगी करजा लेय अऊ चुकाय के चक्कर मं फंस गे हवय” वो ह हवाला देवत कहिथे के हरेक बिहाव सेती वोला कतको करजा लेय ला परथे अऊ बाद मं चुकता करे सेती बूता करथन.
जवान जोड़ा तनुजा अऊ रफीकुल अपन दाई-ददा संग रहत रहिन, फेर जब लइका मन होइन, त ये जोड़ा ह करजा करके जमीन बिसोईस अऊ एक खोली के खदर के कुरिया बनवाइस. “जब हमन जवान रहेन तब हमन सोचेन के अपन मिहनत ले वो करजा ला चुकता कर देबो, फेर अइसने कभू नई होइस.हमन एक के बाद एक जिनिस मन सेती करजा लेते रहेन अऊ अब हमन इहाँ हवन, अभू घलो ये घर ला पूरा बनावय मं अच्छम हवन.” फेर पीएम आवास योजना के तहत घर सेती काबिल ये भूमिहीन जोड़ा ला अब तक ले एक घर मिले नई ये.
रफीकुल ये बखत डेंगू उन्मूलन कार्यक्रम सेती ग्राम पंचइत मं संविदा सफाई करमचारी हवय. हमेसा ओकर महिना के तनखा टेम मं नई मिलय: वो ह कहिथे, “टेम मं तनखा नई आय ले मोला टेंसन हो जाथे. एक बखत रहिस जब वोला छे महिना तक ले एको पइसा नई मिले रहिस,” तब ये परिवार ह इहाँ के दुकानदार ला 15,000 रूपिया के उधारी जमा करे रहिस.
बीड़ी बनेइय्या माई मजूर मन जचकी धन बीमारी मं छुट्टी नई लेवंय; गरभ बखत अऊ जचकी दूनो मं ये बूता मं रोक हवय फेर वो मन बनावत रहिथें. जननी सुरक्षा योजना, एकीकृत बाल विकास योजना (आईसीडीएस) अऊ मुफत के मध्यान्ह भोजन जइसने कार्यक्रम मन जवान माईलोगन मन के मदद करे हवय. उषा कार्यकर्ता सबीना यास्मीन बताथें, “फेर डोकरी सियान माई मजूर मन के सेहत के होय नुकसान के गिनती नई करे गे हवय.” महवारी तियागे के उमर तक ले पहुँचे के बाद वो मन के सेहत खराब हो जाथे. कैल्शियम अऊ आयरन माईलोगन मन के सेती दू सबले महतम चीज के भारी कमी हवय अऊ वो मन के हड्डी खराब अऊ खून के कमी हवय.” बेलडांगा सहर के नगर पालिका मं 14 वार्ड मन ले एक के प्रभारी, यास्मीन ला ये बात के पछतावा हवय के वो ह बहुते कम करे सकत हवय काबर ओकर भुमका अऊ जिम्मेवारी अधिकतर महतारी अऊ लइका के देखभाल तक ले सिमटे हवय.
कारोबारी अऊ सरकार दूनो डहर ले कोंटा मं फेंके गे, बीड़ी बनेइय्या माई मजूर मन करा आगू देखे सेती बहुते कम हवय.असल मं तनुजा ह कऊनो बूता के फायदा पूछे जाय ले बगियागे. वो ह सुरता करथे, “कऊनो बाबू (ठेकदार) कभू हमर हालचाल पूछे ला नई आवय. बनेच बखत पहिली बीडीओ दफ्तर वाले मन कहे रहिन के डॉक्टर हमर जांच करही. हमन गेय रहेन अऊ वो ह हमन ला बेकार के बड़े-बड़े गोली मन ला धरा दीस, जेकर ले कुछु नई होइस.” माईलोगन मन के जाँच करे सेती कऊनो नई आइन.
तनुजा ला संदेहा होथे के काय वो गोली ह मइनखे मन सेती बने हवंय: "मोला लागथे के वो ह गाय मन के सेती रहिस."
पारी अऊ काउंटरमीडिया ट्रस्ट के ग्रामीण भारत मं
किशोर अऊ जवान टुरी ऊपर राष्ट्रव्यापी रिपोर्टिंग परियोजना
,
आम लोगन मन के अवाज़ अऊ अनुभव ले ये महत्तम फेर कोंटा मं रहत लोगन मन के
हालत के पता लगाय सेती भारत समर्थित जनसंख्या फाउंडेशन के पहल के हिस्सा आय
.
ये लेख ला फिर प्रकासित करना चाहत हवब ? किरिपा करके [email protected] मं अऊ cc के संग [email protected] ला लिखव.
अनुवाद: निर्मल कुमार साहू


text:
जगदलपुर । दक्षिण बस्तर के नक्सली प्रभावित संवेदनशील क्षेत्र कुंआकोंडा विकासखण्ड के नहाड़ी ग्राम पंचायत के आश्रित ग्राम मुलेर के स्कूल नवां सत्र म कहां लगही शिक्षा विभाग ह अब तक ले तय नइ करे हे। मुलेर स्थित प्राथमिक शाला के कोनो भवन नइए। स्कूल के नाम म महज मध्यान्ह भोजन चलत हे, जेला रसोइया ह अपन घर ले संचालित करत हे, लेकिन ये घलोक महीना भर कभु नइ चलय।
ये गांव के लइका मन पढऩा त चाहत हे, पर स्कूल के अबेवस्था, शिक्षक मन के कमी के चलत लइका मन आधा-अधूरा पढ़ाई छोड़ के गुम हो जाथे। ग्रामीन मन ह बताइन कि गांव म 80 परिवार हे। अतका परिवार के करीबन 20 लइका के स्कूल म प्रवेश होना ह, लेकिन अब तक ये घलो नइ मालूम के गांव के स्कूल कहां हे अउ कब लइरा मन के दाखिला होही। ये बरस के पास होवइया 23 लइका मन ल जोड़ देवन त कुल 43 हो जात हे।
गांव म स्कूल के नाम म एक शेड बने हे, जिहा झाड़ियां उग आय हे। ये प्राथमिक शाला म एक शिक्षक पदस्थ हे, जे ह पहिली ल लेके पांचवीं तक के लइका मन ल पढ़ात हे। ये स्कूल म पीछु के बछर म 26 लइका दर्ज हे, ये साल येमा ले 3 छठवीं म चले गेहे, शेष 23 मन दूसरी ले पांचवीं तक पहुंच गेहे। सबो झन ह 10 किमी दूर नहाड़ी जाके परीक्षा दीस। गांव के भीमा, देवा, गंगा, लखमे, रमेश के कहिना हे कि इहां के स्कूल के संचालन सुचारू रूप ले करे बर गांव म शिक्षा विभाग के कोनो अधिकारी मउवका म नइ पहुंचे हे।
जिला शिक्षा अधिकारी डी सोमैया ह बताइन कि मुलेर स्कूल भवन बनाय बर कोनो निर्मान एजेंसी तइयार नइए। नवा सत्र म देखत हन कि इहां कतना लइका आवत हे, येकर हिसाब ले ये लइका मन ल पोटा केबिन या आश्रम म सिफ्ट करे जाही। बताना जरूरी हे के पीछु बछर म घलो कहे रिहिन हे कि ये स्कूल ल कउनो समीप के स्कूल म मर्ज कर दे जाही, जे ह अब तक नइ करे गेस हे।
जगदलपुर । दक्षिण बस्तर के नक्सली प्रभावित संवेदनशील क्षेत्र कुंआकोंडा विकासखण्ड के नहाड़ी ग्राम पंचायत के आश्रित ग्राम मुलेर के स्कूल नवां सत्र म कहां लगही शिक्षा विभाग ह अब तक ले तय नइ करे हे। मुलेर स्थित प्राथमिक शाला के कोनो भवन नइए। स्कूल के नाम म महज मध्यान्ह भोजन चलत हे, जेला रसोइया ह अपन घर ले संचालित करत हे, लेकिन ये घलोक महीना भर कभु नइ चलय।


text:
मुंगेली। राष्ट्रीय स्तर म आयोजित स्टूडेंट पुलिस कैडेट के समारोह म भाग लेने बर मुंगेली जिला ले 11 बालिका अउ 10 बालक यानि कुल मिला के 21 स्टूडेंट्स पुलिस कैडेट के चयन ( पूरव म गठित बाल पुलिस कैडेट ) करे गिस हे, जे सम्पूरन छत्तीसगढ़ के घलो नेतृत्व करत करही। आज कलेक्ट्रेट म आयोजित एक कार्यक्रम म जिला कलेक्टर डी सिंह , जिला पुलिस अधीक्षक पारुल माथुर, जिला शिक्षा अधिकारी एन के चंद्रा अउ अन्य अधिकरी मन ह सबो छात्र -छात्रा मन ल शुभकामना देय गिस अउ गनवेश वितरित करे गिस। येखर बाद दुपहर के 12 बजे एसपी ऑफिस ले सिक्छा बेभाग अउ पुलिस विभाग के अधिकारी मन के संग नई दिल्ली बर रवाना होइस हे।
राष्ट्रीय स्टूडेंट पुलिस कैडेट समारोह म प्रदेस के प्रतिनिधित्व करही मुंगेली के विद्यार्थी मन
मुंगेली। राष्ट्रीय स्तर म आयोजित स्टूडेंट पुलिस कैडेट के समारोह म भाग लेने बर मुंगेली जिला ले 11 बालिका अउ 10 बालक यानि कुल मिला के 21 स्टूडेंट्स पुलिस कैडेट के चयन ( पूरव म गठित बाल पुलिस कैडेट ) करे गिस हे, जे सम्पूरन छत्तीसगढ़ के घलो नेतृत्व करत करही। आज कलेक्ट्रेट म आयोजित […]
Related Posts
Nothing found!
It looks like nothing was found here!


text:
वो ह अपन झोला मं एक ठन रैपिड मलेरिया टेस्ट किट खोजत हवय. झोला मं दवई, सेलाइन की बोतल, आयरन के गोली, सूजी, बीपी मसीन अऊ बनेच अकन समान ले भरे हवय. जऊन माई लोगन ला ओकर घर के मं दू दिन ले खोजत रहिन, वो ह खटिया मं परे हवय. ओकर देह जोर ले तिपे लगे हवय. जाँच ह पॉज़िटिव आइस.
वो ह एक बेर अऊ अपन झोला ला टमड़थे. ये बखत वो ह 500 एम एल डेक्सट्रोज इंट्रावेनस (आई.वी.) सॉल्यूशन ला खोजत हवंय. वो ह माईलोगन के खटिया तीर मं जाथे, बढ़िया तरीका ले प्लास्टिक के रस्सी ला पटाव के लोहा मं लपेट के जल्दी ले वो मं आई वी बोतल ला बांध देथे.
35 बछर के ज्योति प्रभा किस्पोट्टा बीते 10 बछर ले झारखंड के पश्चिमी सिंहभूम जिला के गांव अऊ तीर के इलाका मं डाक्टरी करत हवय. ओकर करा डॉक्टर के डिग्री नई ये, वो ह प्रसिच्छित नर्स घलो नो हे. वो ह कऊनो सरकारी अस्पताल धन स्वास्थ्य सेवा केंद्र मं बूता घलो करत नई ये. फेर उरांव समाज के ये माईलोगन ह बुड़ती सिंहभूम के आदिवासी मन के गांव के पहिली सहारा आय, अऊ अक्सर आखिरी आस घलो. ये गांव खस्ता हाल सरकारी इलाज सुविधा के मार ला झेलत हवय.
ज्योति एक आरएमपी आंय. क्षेत्रीय सर्वेक्षण बताथे के गांव-देहात इलाका मं 70 फीसदी इलाज जम्मो आरएमपी मन करथें. इहाँ आरएमपी के मतलब ‘रजिस्टर्ड मेडिकल प्रैक्टिशनर’ नो हे, ‘रूरल मेडिकल प्रैक्टिशनर’ आय. बोलचाल के भाखा मं हमन जऊन मन ला झोलाछाप डॉक्टर कहिथन. देहात मन मं ये नाकाबिल डॉक्टर मन इलाज करत हवंय. डाक्टरी पढेइय्या मन येला हिकारत ले देखथें अऊ सरकार के नीति मन मं दुविधा के हालत हवय.
आरएमपी मन अक्सर भारत के कऊनो घलो मान्यता प्राप्त संस्था के पंजीकृत नई होंय. ये मन ले कुछेक होम्योपैथी धन यूनानी डॉक्टर के रूप मं रजिस्टर हो सकथें, फेर वो मन एलोपैथी दवई देके मरीज मं के इलाज घलो करथें.
ज्योति करा एलोपैथी इलाज के आरएमपी सर्टिफ़िकेट हवय, जऊन ला काउंसिल ऑफ़ अनइम्प्लॉईड रूरल मेडिकल प्रैक्टिशनर्स नांव के निजी संस्था ह जरी करे हवय. सर्टिफ़िकेट के मुताबिक ये संस्था ह बिहार सरकार मं पंजीकृत हवय. ज्योति ह 10,000 रूपिया दे के ऊहाँ 6 महिना के पढ़ई (कोर्स) करे रहिस. ये संस्था के अब क ऊ नो अता-पता नई ये.
*****
मरीज के मितान ला दवई देय के पहिली, ज्योति आई वी बाटल सिराय ला अगोरत हवय. हमन ओकर फटफटी तक ले जाय रेंगत जाथन. भारी खराब सड़क सेती वो ला अपन फटफटी 20 मिनट दूरिहा जगा मं रखे ला परे रहिस.
बुड़ती सिंहभूम जिला खनिज ले भरपूर हवय, फेर इहाँ अस्पताल, साफ पानी. इस्कूल-कालेज अऊ रोजगार जइसने बुनियादी सुविधा नई ये. जंगल अऊ पहाड़ ले घिरे ये ज्योति के गाँव घर के इलाका आय. अऊ ये इलाका ह नक्सली वाले इलाका मं घलो आथे. इहां के सड़क मन के हालत भारी खराब हवंय. मोबाइल धन इंटरनेट के पहुंच बहुते कम धन नई के बरोबर हवय.येकरे सेती वो मन ला अक्सर रेंगत दूसर गांव जाय ला परथे. अपात हालत मं, गांव के लोगन मन ज्योति ला लेगे सइकिल ले कऊनो ला पठोथें.
ज्योति, बोरोतिका गांव मं माटी ले बने अपन घर मं रहिथे. ओकर घर पातर कस सड़क किनारा मं हवय, जऊन ह बुड़ती सिंहभूम जिला के गोइलकेरा ब्लॉक तक ले जाथे. ये आदिवासी घर के मंझा मं एक खोली हवय अऊ चरो डहर परछी. परछी के एक हिस्सा ला रंधनी खोली बनाय गे हवय. गाँव मं बिजली के कऊनो ठिकाना नई ये अऊ ये घर घलो अंधेला मं परे रथे.
ये गांव के आदिवासी घर मन मं जियादा झरोखा नई ये. लोगन मन अक्सर दिन मं घलो नान कन तरच धन लालटिन बारके राखथें. ज्योति इहाँ अपन घरवाला 38 बछर के संदीप धनवार, 71 बछर के दाई जुलियानी किस्पोट्टा, अऊ अपन भाई के आठ बछर के बेटा, जॉनसन किस्पोट्टा के संग रहिथे. ज्योति के घरवाला संदीप घलो ओकरे जइसने आरएमपी आंय.
एक ठन सइकिल ले आवत लोगन ह ज्योति ला खोजत ओकर घर मं आथे. वो अपन खाय ले छोर अपन ये नवा मामला ला देखे सेती झोला ला धरथे. अपन बेटी ला जावत देख ओकर दाई जूलियानी, सादरी भाखा मं जोर ले नरियाथे, “भात खाय के तो जाते.” ज्योति घर ले बहिर जावत कहिथे, “वो ला ये बखत मोर जरूरत हवय. मोला खाय ला कहूँ घलो मिल जाही, फेर मरीज के इलाज जरूरी आय.” ये घर मं अक्सर अइसने देखे बर मिलत रहिथे.
ज्योति, हरता पंचइत के चार कम एक कोरी गांव मं काम करथे. ये मं बोरोतिका, हुटूतुआ, रंगामटी, मेरडेंडा, रोमा, कंडी, अऊ ओसांगी गांव घलो सामिल हवय. ये सब्बो 4 कोस के दायरा मं बसे हवंय. हरेक मरीज ला देखे जाय बर वोला कुछु दूरिहा रेंगे ला परथे. कतको बेर वो ला दूसर पंचइत मन के, जइसने रुनघीकोचा अऊ रॉबकेरा के माई लोगन मन घलो फ़ोन करथें.
*****
30 बछर के ग्रेसी इक्का बताथें के कइसने मुस्किल बखत मं ज्योति ह ओकर मदद करिस. वो ह कहिथे, “साल 2009 के बखत रहिस अऊ मंय पहिली लइका के गरभ ले रहेंव.” वो ह बोरोतिका के अपन घर मं हमन ले बात करत रहिन. “आधा रात के लइका होईस. वो बखत मोर सियान डोकरी सास ला छोड़, सिरिफ ज्योति अकेल्ला माईलोगन रहिस जेन ह वो बखत मोर संग रहिस. मोला भारी टट्टी होवत रहय अऊ लइका जनम करे के बाद बहुते जियादा कमजोरी रहिस. मंय अचेत हो गे रहेंव. ये जम्मो बखत ज्योतिच ह मोर धियान रखिस.”
ग्रेसी सुरता करथे के कइसने वो बखत मं, जब उहां आय जाय के कऊनो साधन नई रहिस, न त गांव तक ले हबरे कऊनो सड़क. ज्योति कोसिस करत रहिस के ग्रेसी ला इलाज सेती 33 कोस दूरिहा चाईबासा लेगे जाय सकय. येकर बर ज्योति एक झिन सरकारी नर्स, जरंति हेब्राम ले संपर्क करे के कोसिस करत रहिन. जब ओकर ले बात नई होय सकिस, ज्योति ह जरी-बूटी के सहारा लीस. नवा नवा महतारी बने ग्रेसी ला संभले मं करीबन साल भर लाग गे. ग्रेसी कहिथे, “ज्योतीच रहिस जेन ह मोर लइका ला दुदु पियाय सेती दीगर माईलोगन करा लेके जावत रहिस. ओकर बिना मोर लइका नई बांचतिस.”
38 बछर के ग्रेसी के घरवाला संतोष कच्छप बताथें के गाँव मं बीते दू बछर ले एक ठन प्राथमिक स्वास्थ्य केंद्र हवय. इहाँ नर्स ह हफ्ता मं एके बेर देखथे. ये स्वास्थ्य केंद्र ज्योति के घर ले एक कोस दूरिहा हवय अऊ इहाँ कऊनो किसिम के सुविधा घलो नई ये. वो ह कहिथें, नर्स गाँव मं नई रहय. वो ह आथे अऊ छोट मोठ दिक्कत वाले मरीज मन ला, जइसने जर वगेरा ले दिक्कत ला देख के लहूंट जाथे. नर्स ला सरलग रिपोर्ट भेजे के जरूरत रहिथे, फेर गाँव मं इंटरनेट के सुविध नई ये, येकरे सेती वो ह गाँव मं नई रहे सक्य. ज्योति गाँव मं रहिथे येकरे सेती वो हा अतके मदद करे सकथे. गरभ धरे माई लोगन मं प्राथमिक स्वास्थ्य केंद्र नई जावंय. वो मन घर मं जचकी सेती ज्योति के मदद लेथें.
इहां तक के आज घलो जिला के कऊनो गांव मं प्राथमिक स्वास्थ्य केंद्र बने करके नई चलय. गोइलकेरा ब्लॉक मं बने अस्पताल बोरोतिका ले 8 कोस दूरिहा हवय. येकर छोड़ आनंदपुर ब्लॉक मं हालेच मं एक ठन प्राथमिक स्वास्थ्य केंद्र खुले हवय, जेन ह 6 कोस दूरिहा हवय. 4 कोस के रद्दा बोरोतिका ले सेरेंगदा गांव ले होवत जाथे अऊ कोयल नदी मं जाके सिरा जाथे. धूपकल्ला मं नदी के कम पानी ला पार करके आनंदपुर जाथन. फेर बारिसकल्ला मं नदी उफनाय रहिथे अ ऊ सब्बो रद्द बंद हो जाथे. अइसने मं लोगन मन ला एक कोस ले जियादा रद्दा जाय ला परथे. नदी ले आनंदपुर तक के रद्दा पथरा अऊ चिखला ले भरे हवय. 3 कोस दूरिहा ये रद्दा मं मंझा-मंझा मं सड़क बने हवंय, फेर उखड़ गे हवंय. ये रद्दा जंगल ले होके घलो गुजरथे.
एक ठन बस रहिस, जेन ह लोगन मन ला चक्रधरपुर सहर तक ले लेके जावत रहिस. फेर हादसा होय के बाद वो ह बंद हो गे. लोगन मन सइकिल धन फटफटी केइच भरोसा मं हवंय धन रेंगत जाथें. ये रद्दा ह कऊनो गरभ धरे माइलोगन के सेती नई ये. अइसने मं सिरिफ आनंदपुर प्राथमिक स्वास्थ्य केंद्र मंइच समान्य जचकी हो सकत हवय. गर मामला जटिल हवय धन आपरेसन के जरूरत परथे, त माईलोगन ला आनंदपुर ले 5 कोस दूरिहा मनोहरपुर धन राज के सरहद पार ओडिशा के राउरकेला जाय ला परथे.
ज्योति कहिथे, “मंय बचपना ले देखे हवंव के माइलोगन मन सबले जियादा बेबस तब होथें, जब वो मन बीमार पर जाथें.” मरद कमाय सेती बहिर जाथें (कस्बा धन सहर मं). कस्बा अऊ अस्पताल गाँव ले भारी दूरिहा मं हवंय अऊ तब माइलोगन के तबियत अऊ खराब हो जाथे जब वो मन अपन घरवाला के लहूंटे ला अगोरत रहिथें. कतको माइलोगन के घरवाला गांव मं रहत घलो मदद नई करेंय, काबर मरद अक्सर दारू पीथें अऊ गरभ बखत घलो अपन घरवाली ला मारथें-पीटथें.
ज्योति बतावत जाथे, “पहिली ये इलाका मं एक झिन जचकी दाई रहिस. वो ह जचकी बखत माई लोगन मन के सहारा रहिस. फेर गाँव के मेला मं ओकर कतल हो गे. ओकर बाद ले ये गाँव मं येकर जानकार-काबिल कऊनो माइलोगन नई ये.”
हरेक गाँव मं आंगनबाड़ी सेविका अऊ सहिया हवंय. सेविका ह गाँव मं जन्मे लइका मन के हिसाब किताब रखथे. अऊ गरभ धरे माइलोगन, लइका ला पियावत महतारी अऊ ओकर लइका के सेहत के जाँच करते. सहिया गरभ धरे महतारी ले अस्पताल ले के जाथे, फेर मरीज ला सहिया के खाय-पिये, आय-जाय अऊ दीगर खरचा उठाय ला परथे. येकरे सेती लोगन मन अक्सर सहिया तीर जाय के छोड़ ज्योति करा आथें, ज्योति दवई ला छोड़ के लोगन के घर मं जाय के पइसा नई लेवय.
फेर ये गाँव के कतको परिवार वाले मं सेती ये घलो भारी मुस्किल हो सकथे. गाँव के अधिकतर लोगन मन बरसे पानीले खेती अऊ रोजी मजूरी ऊपर आसरित हवंय. 2011 के जनगणना के मुताबिक बुड़ती सिंहभूम के देहात इलाका मं 80 फीसदी ले जियादा अबादी, आमदनी सेती अइसने बूता ऊपर आसरित हवंय. अधिकतर परिवर के मरद मन गुजरात, महाराष्ट्र, अऊ कर्नाटक चले जाथें.
*****
नीति आयोग के 'राष्ट्रीय बहुआयामी ग़रीबी सूचकांक रिपोर्ट के मुताबिक', ग़रीबी के चिन्हारी के अधार ले बुडती सिंहभूम के 64 फीसदी लोगन मन 'बहुआयामी ग़रीब' हवंय. इहां लोगच मन मन तीर दूएच तरिका हवंय. या त भारी दाम दे के मुफ़्त सरकारी सुविधा हासिल करेंय धन ज्योति जइसने कऊनो आरएमपी ले महंगा दवई बिसोंय, जऊन ला बाद मं थोर-थोर करके क़िस्त मं घलो देय जाय सकथे.
देरी ला रोके सेती राज सरकार ह जिला अस्पताल के काल सेंटर के संग, मुफत सरकारी सुविधा ‘ममता वाहन अऊ सहिया’ सेती एक नेटवर्क बनाय हवय. गरभ धरे महतारी ला अस्पताल तक ले पहुंचाय वाले गाड़ी मन के बारे मं ज्योति कहिथे, “लोगन मन ममता वहन सेती फोन कर सकथें. फेर गाड़ी के ड्राइवर मन ला गर येकर अंदाजा हो जाथे के गरभ धरे महतारी के परान बचे के गुंजाइस बनेच कम हवय, त बनेच बखत वो मन आय ले मना कर देथें. वो मन अइसने येकर सेती करथें काबर के माइलोगन ह गाड़ी मं गुजर जाथे, त ड्राइवर ला इहाँ के लोगन मन के गुस्सा ला झेले ला परथे.”
दूसर डहर, ज्योति ह माईलोगन मन ला घर मं जचकी मं मदद करथे अऊ येकर बर 5,000 रूपिया लेथे. वो ह एक सेलाइन बॉटल लगाय सेती 700-800 रूपिया लेथे, जेन ह बजार मं 30 रूपिया मं बिकथे.बिन बॉटल लगाय मलेरिया के इलाज मं कम से कम 250 रूपिया खरचा आथे अऊ सरद मं 500-600 के. येकर छोड़ पीलिया धन टायफ़ायड के इलाज मं 2,000-3,000 तक के खरचा आथे. महिना भर मं ज्योति के हाथ मं करीबन 20,000 रूपिया आथे, जेकर आधा पइसा दवई बिसोय मं लाग जाथे.
2005 मं प्रातीची (इंडिया) ट्रस्ट के एक ठन छपे रिपोर्ट मं, भारत के देहात के निजी डॉक्टर अऊ दवई कंपनी मन के मंझा मं सांठगाँठ देखे गे हवय. रिपोर्ट के मुताबिक, “जब प्राथमिक स्वास्थ्य केंद्र मन मं अऊ दीगर सार्वजनिक अस्पताल-दवाखाना मं दवई के भारी कमी होथे, त ये डॉक्टर मन गलत तरीका अपनाथें अऊ दवई कंपनी मन ला बढ़ावा देथें. अऊ कानून कायदा नई होय सेती आम लोगन से वो मन सेती पइसा हड़प कर जाथें.”
साल 2020 मं झारखंड के मुख्यमंत्री ह 2011 के जनगणना का अधार ले राज के स्वास्थ्य समीक्षा करे रहिस. ये रिपोर्ट ह पहुंच अऊ मिले के मामला मं राज के स्वास्थ्य प्रणाली के खराब हालत ला बताय रहिस. ये मं 'भारतीय सार्वजनिक स्वास्थ्य मानक के बनिस्बत, 130 स्वास्थ्य उप-केंद्र, 769 प्राथमिक स्वास्थ्य केंद्र अऊ 87 सामुदायिक स्वास्थ्य केंद्र के कमी मिले रहिस. राज मं हरेक एक लाख अबादी मं सिरिफ 6 डॉक्टर, 27 बिस्तर, 1 लैब टेक्नीशियन, अऊ क़रीब 3 नर्स हवंय. संगे संग स्पेशलिस्ट डॉक्टर्स के 85 फ़ीसदी पद ख़ाली परे हवंय.
अइसने दिखथे के ये हालत ह बीते 10 बछर ले बदले नई ये. झारखंड आर्थिक सर्वे 2013-14 मं पीएचसी के संख्या मं 65 फीसदी, उप-केंद्र मं 35 फीसदी अऊ सीएचसी मं 22 फीसदी के कमी दरज करे गे रहिस. रिपोर्ट मं कहे गे हवय के विशेषज्ञ डॉक्टर के कमी सबले चिंता के मुद्दा आय. सीएचसी मं दाई, स्त्री रोग अऊ बाल रोग विशेषज्ञ के 80 ले 90 फीसदी कमी दरज करे गे हवय.
इहाँ तक ले आज घलो राज के एक चऊथ माइलोगन करा अस्पताल मं जाके जचकी के सुविधा नई ये, अऊ संगे संग 5,258 डॉक्टर मन के कमी बने हवय. 3.78 करोड़ अबादी वाले ये राज मं, सब्बो सरकारी अस्पताल मं सिरिफ 2,306 डॉक्टर हवंय.
अइसने असमान स्वास्थ्य सेवा प्रणाली ले आर एम पी मन महत्तम हो जाथें, ज्योति घर मं होय जचकी करवाथे, अऊ जचकी के बाद के इलाज करथे, अऊ गरभ धरे माइलोगन मन ला आयरन अऊ विटामिन के गोली देथे. वो ह संक्रमन अऊ छोट मोट जखम के इलाज घलो करथे अऊ लोगन के तुरते इलाज करथे. जटिल मामला मं वो ह मरीज ला सरकारी अस्पताल ले जाय के सलाह देथे अऊ इहाँ तक ले के गाड़ी के इंतजाम घलो करथे धन सरकारी नर्स ले वो मन के मेल करा देथे.
*****
‘झारखंड रूरल मेडिकल प्रैक्टिशनर्स एसोसिएशन’ के सदस्य वीरेंद्र सिंह के अनुमान हवय के अकेल्ला बुड़ती सिंहभूम मं 10,000 आरएमपी इलाज करत हवंय. ये मं 700 माईलोगन आंय. वो ह कहिथे, “आनंदपुर जइसे नवा पीएचसी मं डॉक्टर नई ये.” वो ह सवाल करथे, “जम्मो जगा नर्स मन चलावत हवंय. ये ज्योति जइसने आरएमपी हवंय जऊन मन अपन गाँव के देखभाल करथें, फेर सरकार डहर ले कऊनो सहयोग नई मिलय. फेर वो मन ये इलाका के लोगन मन ला येकर सेती समझथें, काबर के वो मन के संग मं रहिथें. वो मन लोगन ले जुरे हवंय. तुमन ओकर काम ला कइसने नजर अंदाज करे सकथो?”
हरता गांव के 30 बछर के सुसरी टोप्पो बताथे के जब 2013 मं वो ह अपन पहिली लइका के गरभ ले रहिस, ओकर लइका पेट मं खेले ला बंद कर दीस. “मोर पेट मं भयानक दरद रहिस अऊ ख़ून घलो जावत रहय. हमन तुरते ज्योति ला फोन करेन. वो ह सरी रत अऊ अगला दिन घलो हमर संग रहिस. वो ह दू दिन मं 6 सेलाइन के बोतल लगाइस. एक दिन मं तीन. आखिर मं समान्य ढंग ले जचकी होईस.” लइका सेहतमंद अऊ ओकर वजन 3.5 किलो रहिस. ज्योति ला 5,500 रूपिया दे ला रहिस, फेर हमर करा सिरिफ 3,000 रूपिया रहिस. ससुरी कहिथे के ज्योति ह बांचे पइसा ला बाद मं लेय बर तियार होगे.
हरता मं, 30 बछर के एलिस्बा टोप्पो, करीबन तीन बछर पहिली होय अपन बात ला कहिथे, “मंय वो बखत जुड़वाँ लइका के गरभ ले रहेंव. मोर घरवाला रोज के जइसने दारू पीके पड़े रहय. मंय अस्पताल जाय ला नई चाहत रहेंव, काबर मंय जनत रहेंव के सड़क भारी खराब हवय. वो ह कहिथे घर ले करीबन डेढ़ कोस दूरिहा बड़े सड़क मं जाय बर घलो खेत अऊ नरुवा मन ला पार करे ला परथे.
एलिस्बा रात मं फारिग होय ला जब खेत के तीर मं गीस, उही बखत वोला दरद सुरु होगे, जव वो ह आधा घंटा बाद लहूंट के आइस त सास ह ओकर मालिस करिस फेर दरद जइसने के तइसने. वो ह कहिथे, “येकर बाद हमन ज्योति ला बलायेन. वो आईस, दवई दीस. ओकरे सेती मोर जुड़वां लइका के जनम घरेच मं समान्य जचकी ले होईस. वो ह हम माइलोगन के मदद करे सेती आधा रात मं घलो दुरिहा तक ले आ जाथे.”
आरएमपी मन, आई.वी सॉल्यूशन्स ला भारी बऊरे सेती जाने जाथें. प्रतीची के रिपोर्ट के मुताबिक झारखंड अऊ बिहार मं आरएमपी मन करीबन हरेक बिमारी सेती सेलाइन लगाथें, फेर ये ह न सिरिफ ग़ैरज़रूरी आय, खरचा वाले घलो आय. कुछेक मामला मं येकर उल्टा असर घलो देखे गे हवय. रिपोर्ट कहिथे, “भेंट करेइय्या जतको आरएमपी मन जोर देके कहिन के सेलाइन बगेर कऊनो इलाज नई करे जाय सकय. काबर ये ह देह मं खून ला बढ़ाथे, ताकत देथे अऊ जल्दी राहत देथे.”
ये काम खतरा ले भरे हवय, फेर ज्योति किस्मत वाली आय. ओकर दावा हवय के बीते 15 बछर मं ओकर ले कऊनो चूक नई होय हवय. वो ह कहिथे, “गर मोला कऊनो घलो मामला ला संभाले मं दिक्कत होथे, त मंय मरीज ला मनोहरपुर ब्लाक अस्पताल मं पठो देथों, धन मंय ममता वहन ला बलाय मं वो मन के मदद करथों धन कऊनो सरकारी नर्स ले बात करा देथों.”
ज्योति ह अपन मजबूत इरादा ले ये सब्बो ला सीखे हवय. जब वो ह सेरगेंदा के एक सरकारी इस्कूल मं कच्छा 6 मं पढ़त रहिस, उही बखत ओकर ददा गुजर गे. येकर सेती ओकर पढ़ई ह रुक गे. ज्योति सुरता करथे, “तऊन दिन सहर ले लहूंटत एक झिन माई लोगन ह मोला बूता देवाय के बहाना ले पटना ले गे अऊ एक डॉक्टर जोड़ा तीर छोड़ गे. वो मन मोर ले झाड़ू पोंछा करवावंय. एक दिन मंय ऊहाँ ले भाग के गाँव लहूंट आंय.”
बाद मं ज्योति ह चारबंदिया गांव के एक ठन कॉन्वेंट इस्कूल मं अपन पढ़ई फिर ले सुरु करिस. वो ह कहिथे, “ऊहां नन मं ला दवाखाना मं काम करत देखके, मोला पहिली बेर नर्सिंग के काम के संतोस अऊ सुख समझ मं आइस. मंय ओकर बाद अऊ नई पढ़े सकेंव. मोर भाई ह कइसने करके 10,000 रुपिया के बेवस्था करिस अऊ मंय एक ठन निजी संस्था ले एलोपैथी दवा मं मेडिकल प्रैक्टिशनर के कोर्स करेंव." येकर बाद ज्योति ह किरीबुरु, चाईबासा, अऊ गुमला के कतको निजी अस्पताल मन मं कतको डॉक्टर मन के संग दू ले तीन महिना तक ले सहायक के काम करिस. येकर बाद वोला 'झारखंड रूरल मेडिकल प्रैक्टिशनर्स एसोसिएशन' ले एक ठन सर्टिफ़िकेट मिलिस. बाद मं वो ह इलाज करे सेती अपन गांव लहूंट गे.
हरता पंचइत मं काम करेइय्या सरकारी नर्स जरंती हेंब्रम कहिथें, “गर तुमन बहिर ले हवव, त तुमन ला कऊनो इलाका मं काम करे भारी मुस्किल आय. ज्योति प्रभा गाँव मं इलाज करथे येकर सेती लोगन के मदद मिलथे.”
ज्योति कहिथे, "सरकारी नर्स महिना मं एक बेर गांव ज़रूर आथे, फेर गांव के लोगन मन ओकर करा नई जावंय, काबर वो मं ओकर ऊपर भरोसा नई करेंव. इहाँ के लोगन मं पढ़े-लिखे घलो नई यें. येकरे सेती वो मं बर दवई ले घलो जियादा महत्तम बात होथे भरोसा अऊ बेवहार.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
गाँव म कतको मनखे मनखे सुपरफ़ास्ट हें.
खबरीलाल अपन भतिजा संग गाँव जावत राहय. गाँव के सियार(सीमा) अइस तब भतिजा भोलू पूछिस कस कका गाँव ह त गाँव कस नइ लागत हे. चारों खुंट चकाचक अंजोर हे. खबरीलाल किहिस-बेटा इही त हमर छत्तीसगढ़ के बिजली पावर आय. गाँव-गाँव म बिजली के अंजोर हे. भोलू किहिस-’कका, इहाँ त चारों खूंट दूकान दिखथे गा. खबरीलाल किहिस - ठेठ जंगल के गाँव ल छोड़ के अब गंवई-गाँव ह गंवई-गाँव बरोबर नइ लगे. जरूवत के सबे जीनिस मिलत हे. साग-भाजी बर घरों घर बारी-बखरी हे. गाँव-गाँव म अब मोटर, कार, फटफटी, टेक्टर हे जेन एकक साँस म शहर दउड़थे, दुसर साँस म लहुट जथें. मोटर गाड़ी के रेम लगे रहिथे. छिन-छिन म मनखे एती ले ओती होवत रहिथें. छत्तीसगढ़ नवा राज्य बने ले सुंदर-सुंदर सड़क बने हे. बइला-गाड़ी के जुग नइ रिहिस. अब किसान कम मशीन जादा खेती करत हें. धान सरकारी दर म बेचावत हे. गोबर बेचाय ले रूपिया बनत हे.
ये भी पढ़ें : छत्तीसगढ़ी व्यंग्य- चिरई-चुरगुन उपर बर्ड-फ़्लू के आपातकाल
बुता करइया टंच होगे
गाँव म पंचइतीराज हे. जेला लोकतंत्र म गाँव के छोटे सरकार कहे जा सकत हे. गाँव म कतको मनखे मनखे सुपरफ़ास्ट हें. बुता करइया टंच होगे हें. दू दिन के बुता म चार दिन अउ चार दिन के बुता म आठ दिन लगाथें. भोलू किहिस-‘कका ये गाँव ह त आधा सहर, आधा गाँव कस हे’. खबरीलाल किहिस-‘बेटा, अब सब ल सुख चाही न. कम काम अधिक दाम होना. तइहा के दिन गै.
भेलई छत्तीसगढ़ के चिन्हारी
खबरीलाल भोलू ल किहिस-‘तोर ददा हर कबड्डी खूब खेले. कइ परकार के रेस म भाग लेय अउ पढ़ई म घलो अव्वल आय. पहिली भेलई म नौकरी मिल जाय. तोर ददा के भेलई म नौकरी अइसने लगगे. मोर बड़े होवत ले भेलई स्टील प्लांट के नौकरी पाना कठिन होगे. पता लगन नइ पाय सीट फूल हो जथे. ये चमत्कार छत्तीसगढ़ म कई दसक पहिलील हे. ये बात ल पहिली छत्तीसगढ़ के अस्मिता ले जुड़े सवाल उठइया, विद्वान सांसद स्व.चंदूलाल चन्द्राकर कइ बखत उठाय रिहिस, फेर प्रश्न उत्तर ले जादा गरू रिहिस. ये प्रश्न ह उत्तर के रद्दा देखत आज तक खड़े हे. पहिली कोनो पूछें के का बुता करथस त कहूँ भेलई स्टील प्लांट म कहि देय त टूरा-टूरी मन के बिहाव बाते-बात म चुटकी बजात पक्का हो जाय. प्लांट अउ बैंक वाले मन ल दूसर विभाग के करमचारी के तुलना म पगार जादा मिलय. बोनस घलो खूब बनय. हर महीना आँखी के भरत ले रूपिया दिखे. तोर ददा के बिहाव त अइसना पक्का होय रिहिस. हमर देश म छत्तीसगढ़ ल भेलईच के नाव ले जानें जाय. भेलई के स्टील प्लांट देश दुनिया म प्रसिद्ध हे. अब छत्तीसगढ़-राज होय ले लोगन रायपुर के नाव ले छत्तीसगढ़ ल जानथें. नवा रायपुर चकाचक हे. फेर भोपाल के श्यामला हिल्स के सुरता नइ भुलात हे. अइसे लागथे के भोपाल ताल घुमे बर फेर बलावत हे.
स्कूल-मैदान गायब: नवापारा आगे
भोलू पूछिस-कइसे कका, गाँव म त स्कूल के बड़े जान मैदान रिहिस न? खबरीलाल किहिस-‘हाँ, फेर अवैध कब्जा होगे हे. एक झन सज्जन सत्ताधारी पारटी के झंडा मैदान म लटका दिस अउ घर बना डरिस ओखर देखा-सिखी दूसर, फेर तीसर अइसे करके पच्चीसों घर बनगे. चुनाव के पहिली सब ल पट्टा घलो मिलगे. पंचइतीराज के मुखिया सत्ताधारी दल के रिहिस ओखर खूब चलिस. स्कूल के मैदान के जगा म एक साल बाद नवा पारा गाँव म जुड़गे. बड़े नेता के नाव म मोहल्ला बनगे. संइया भए कोतवाल त डर काहे का?
स्कूल त चिक्कन तोपागे हे, अउ मैदान गायब होगे.
इहाँ के राजनीति म कदम-कदम म संइया अउ भैया हे. एक दु झन बस्ती के स्कूल परेमी जागरूक खूब लिखा-पढ़ी घलो करिन फेर सत्ता के जब आँखी कान मुंदा जथे तब कतको लिखा-पढ़ी कर लेव कुछू नइ होय. नियाव मांगत-मांगत एक खरही, दु खरही आवेदन दे डारो सिस्टम अइसे हे के परान लेवा जही फेर नियाव नइ मिल पाय. एला सब जानत हें फेर कुरसी म बइठते साथ खोपड़ी घुम जथे. छोटे-छोटे बात म कोर्ट-कछेरी म पेशी-दर पेशी झेलत जवान बुढवा हो जथें. अपवाद एक्का-दुक्का हो सकत हे. बाकी जेखर तिर लउठी हे ओखरे भंइस होथे.
तरिया-अटागे, मर कोकड़ा
भोलू फेर पूछिस-‘कका, तरिया(तालाब) के पानी ह हरियर-हरियर कइसे दिखत हे? खबरीलाल बतइस पहिली हेंडपंप नइ रिहिस. लोगन तरिया अउ कुआं के पानी पिएं. पानी एकदम फरिहर (साफ़) राहय. गर्मी म झरिया के पानी ले काम चल जाय. जेखर-जेखर घर कुआं नइ राहय या गरमी म जेखर कुआं सूखा जाय तेंन झरिया के पानी ल पिएं. अब गाँव के आबादी बाढ़ीस, मवेशी मन ल तरिया म नहवाना शुरू करिन ओखर ले परदूसन बाढना शुरू होइस बाद म तरिया म मछरी बोय के सुरूआत होगे. ओखर ले पानी चुक हरियर होगे. कोनो कोनो तरिया के पानी करिया- करिया होगे. अउ तरिया बरबाद होगे. जीव –जन्तु मन के परान गे. कतको तरिया के परान सुखागे. तरिया अटागे,पटागे. बरसों-बरस होगे तरिया के लद्दी सरत-बस्सात हे. कोनो देखइया रिहिन न सुनवइया. पचास साल पहिली स्कूल के लइका मन ल साफ़-सफाई शिक्षा देय जाय. हर सनिच्चर स्कूल के विविध गतिविधि म ग्राम-सफाई के कार्यकरम शामिल राहे. स्कूल, गाँव, तरिया, नदिया के तीरे-तीर के साफ-सफाई हो जाय अउ लइका मन ल सफाई के शिक्षा मिल जाय. लइका मन के शारीरिक स्वास्थ्य अउ सफाई जांचे-परखे जाय. एखर बने शिक्षा मिले.
खेती के शिक्षा गायब हे !!
भोलू पूछिस-‘कका, हमर राज्य छत्तीसगढ़ कृषि परधान हे. इहाँ स्कूल हे, मैदान नइ हे. कृषि-शिक्षा नइ हे अइसे काबर? खबरीलाल किहिस-‘हाँ, तेंहाँ जोंन बात कहत हस तेंन वाजिब बात आय. तोर प्रश्न हर जरूरी प्रश्न आय. बेटा, जब हमन पढ्त रेहेंन तब गाँव वाले मन मिलके स्कूल ल खेत दान करे रिहिन. स्कूल म धान बोउ जाय. स्कूल के लइका मन गुरूजी के बताय रद्दा म चल के धान बोवइ, निंदई-कोड़ई, धान कटई सब बुता करके कृषि-शिक्षा पांय. मिडिल सब लइका मन के स्कूल म ये शिक्षा हो जाय. स्कूल के आमदनी बाढ़े. ओखर ले स्कूल के जरूवत पूरा करे जाय. स्कूल अपन जरूवत बर आत्मनिर्भर हो जांय. गरीब लइका मन ल पढ़े बर मदद मिल जाय. अब त ये सब के कल्पना तक करना कठिन हे. ईमानदारी से लइका मन के बहुमुखी विकास होय. गाँव-गाँव म स्कूल ल आर्थिक सहयोग मिलते राहय. स्कूल मन ल सरकार परजीवी बना दिस. दान-मान के भावना खतम होगे. बुनियादी शिक्षा के बुनियादे(नींव) गायब होगे. जनसहयोग के भावना चुकता खतम होगे.स्कूल म राजनीति नइ होय भले राजनीति म स्कूल समा जाय.
चाँदनी रात के आनंद
भोलू अपन नाक ल धर के पूछत हे- कइसे कका ये ह डाहर बड़ बस्सात हे गा? गाँव म नाली बने हे. नाली बारहों महीना बोजाय रहिथे. खबरीलाल बतइस-पंचइतीराज बर ये नाली हर बड़ पंचइत के होगे हे. कोनो जगा बस्ती म सड़क हे, कोनो जगा सड़क कागज ले बाहिर नइ निकले हे. कागजे म सड़क दउड़त हे. बिजली ले कोनो जगा चकाचक हे त कोनो जगा कुलुप अंधियार हे. सरपंचजी, पंचजी मन के राज हे.
शान्ति कहाँ गे ?
जेन सालों साल ले नीलामी म बजार लेवत हे तेंन भोगागे हें. कतको गाँव म स्कूल के आगू किराया म दूकान चलत हे. बाजरीकरन गाँव-गंवई घलो घुसरगे हे. सुंदर सुंदर लइका मन पाउच खा के पिच्च-पिच्च थूकत रहिथें. गुड़ाखू करके थूका-थूकी आम बात हे. गाँव म खुल्ला मैदान म बइठे-बइठे चाँदनी रात के आनंद लेना अब बस सुरता म रहिगे हे. गाँव म पुलिस थाना खुलगे हे. मनखे मन रात म अपन घर के भीतरी म तारा लगा के सूतथें. तभो ले सुरक्षा के सवाल दिमाग म गश्त लगावत रहिथे. गाँव म कतको तिगीड़-तागड़ मन के बसेरा हे. आए-दिन झगड़ा-झंझट होना आम बात हे. पहिली कोनो-कोनो मनखे दारू पिएं अब कोनो-कोनो मनखे दारू नइ पिएं. सूरा पी के शूरबीर होवइया मन के कोनो कमी नइ हे.
सेल्फी के मजा
भोलू पूछिस- गाँव मन खूब तरक्की करत हें न कका? खबरीलाल किहिस- हाँ, बेटा ‘आजकल घरों घर नल ले पानी आवत हे. बोरिंग के पानी के बेवस्था हे. पहिली पोस्ट आँफिस काम करे. अब बैंक घलो आगे हे. कइ ठन छोटे-बड़े उद्योग के धुंगिया हे. धुंगिया म साँस लेय के गाँव ल अभ्यास होगे हे. अब वो हवा कहाँ जेन नींद बला दे. कोनो कइसनो शिकायत करे सरकार के कान खड़े नइ होय .ख़ास बात ये हे के अब गाँव म गँवइहाँ कम नेता जादा होगे हे .भ्रष्टाचार म गाँव के सुन्दरता हे. खेती के संगे संग बारी हे. लइका मन गुल्ली डंडा, बाटी, बिल्लस, नदी-पहाड़, कबड्डी, खो-खो, खेलत कम दिखथें. मोबाइल ले सेल्फी ले के मजा लेथें. मेसेज भेजथें, फोटू खिंचथें. गाना सुनथें, फिलिम देखथें. बचपन टी.वी.देखत बड़े होथे. जवानी परेम के लाहरा म नहाथे. वाट्स एप,फेस बुक, म मजा आवत हे. बहुरिया मन मोबाइल म जादा, बुता म कम बिजी होथें.
कोरट-कछेरी के दुखड़ा
भोलू किहिस, बने गाँव लगत हे कका! खबरीलाल किहिस-‘का, करबे बेटा अपन दुखड़ा कोन ल सुनाबे. छितका कुरिया ईंटा के पक्का मकान होगे हे. गाँव म स्वास्थ्य केंद्र हे फेर डाक्टर, नर्स नइ हे. स्कूल हे फेर मास्टर नइ हें. कतको गाँव म मनी पावर हे, परेम नइ हे. आए दिन कोरट-कछेरी चलत हे. कतको सज्जन मन एक-दुसर ल लड़ाय म बिजी रहिथें, उनकर इही म रोजी-रोटी पकथे. सुनता नइ होंन देंय. अब पहिली सरिख आगी मांगे बर कोनो दूसर घर नइ जाँय. सेफ्टी माचिस हे अउ गैस चुल्हा. साग के कटोरी म दुसर घर के मितानी साग के दुकाल हे. भाई-चारा अउ परेम-भाव ल राजनीति चगल दिस.अब कोनो-कोनो घर ल छोड़ के छेना के आगी म दोहनी म दूध चूरत कमती दिखथे. गाँव के दूध शहर म बेचावत हे. घर के लइका रोवत-चिल्लाव्त हे. दुनों कका भतीजा अइसना गोठियावत घर लहुटगें. ( लेखक साहित्यकार हैं और ये उनके निजी विचार हैं.)
Raipur News: Brahmanand Netam पर क्या बोले CM Bhupesh Baghel ?| Latest News | News18 MP Chhattisgarh
Annadata | मौसम पूर्वानुमान के आधार पर किसानों को कृषि सलाह,जानें कैसा रहेगा मौसम | Weather| Farming
Bhanupratappur By-Election : भानुप्रतापपुर उपचुनाव के लिए Voting जारी, 3 बजे तक होगा वोटिंग
Annadata | प्रदेश के मंडियों में प्रमुख फसलों के क्या है बाजार भाव? |Farming News | Agriculture News
Bhanupratappur By-Election Voting : Brahmanand Netam ने डाला वोट, कहा-'भानुप्रतापपुर में खिलेगा कमल'
Ambikapur Medical College Hospital में अचानक गुल हुई बिजली, एक साथ 4 नवजातों ने तोड़ा दम । CG News
Bhanupratappur By-Election : भानुप्रतापपुर उपचुनाव में Voting जारी,कौन लहराएगा जीत का परचम?। CG News
Chhattisgarh News: Governor Anusuiya Uikey आज कर सकती है Reservation Bill पर Signature। CG News
MP News : Minister Vishwas Sarang ने स्वीकार किया Kamal Nath का Challenge, कही ये बड़ी बात। Congress
Gujarat Election 2022: Prime Minister Narendra Modi की Mother Heeraben ने Gandhinagar में डाला वोट
Poultry Farming | जानिए कैसे करें Broiler Chickens और उनके चूजों की देखरेख | Annadata। Hindi News
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh New, Chhattisgarhi article, Farmer


text:
"ब्यूटी पार्लर जाय के काय जरूरत हवय? बजार मं घूमे अऊ पइसा खरचा करे के बहाना भर आय.”
मोनिका कुमारी के कहना हवय के ओकर ससुराल वाला मन ओकर ब्यूटी पार्लर जाय ले सक करथें. पूर्वी बिहार के एक नानकन कस्बा जमुई ले एक कोस दूरिहा खैरम गाँव मं चार लोगन के परिवार रहिथे. अपन ऊपर मारे ताना ला मन मं नई धरत 25 बछर के मोनिका ह टेम के टेम अपन जरूरत मुताबिक भौंहा (आइब्रो) ला बनवाथे, नाक के तरी के रोंवा ला निकरवाथे अऊ मन करथे त चेहरा के मालिस घलो करवाथे. ओकर घरवाला, जऊन हा पंचइत दफ्तर मं काम करथे, पुराना जमाना के लोगन मन के बात ला धियान नई देय अऊ वो ला पार्लर तक छोड़ देथे.
सिरिफ मोनिका नईंच, फेर जमुई जिला के जमुई अऊ तीर-तखार के कस्बा अऊ गाँव के कतको मुटयारिन अऊ माइलोगन मन, अपन सुंदरता सेती चेते, सजे-संवरे ला तीर के पार्लर मं जाथें.
करीबन 15 बछर पहिली के बखत ला बतावत प्रमिला शर्मा कहिथें, “जब मंय सुरु करे रहेंव, तब 10 ठन पार्लर रहिस. अइसने लागथे के अब एक हजार हवंय.” अतक बछर मं जमुई सहर मं ब्यूटी पार्लर फुटू कस फूट गे हवय.
प्रमिला ह 87,357 अबादी वाले जमुई सहर के मेन रोड मं बने विवाह लेडिस ब्यूटी पार्लर के मलकिन आंय. इहाँ के अधिकतर लोगन मन खेती धन ओकर ले जुड़े बूता करथें.
पार्लर ह एक सइकिल के दुकान, एक नाई अऊ एक दर्जी के दुकान के मंझा मं हवय. पार्लर मं हेयरकट, थ्रेडिंग, मेहंदी, वैक्सिंग, फेशियल अऊ मेकअप के सब्बो सुविधा हवय. जेकर सेती करीबन 10 कोस दूरिहा अलीगंज ब्लॉक के लक्ष्मीपुर अऊ इस्लामनगर जइसने गाँव ले माईलोगन मन पार्लर मं आथें.
प्रमिला के कहना हवय के अंगिका, मैथिलि अऊ मगही जइसने भाखा मन के बढ़िया गियान ले ओकर ग्राहेक मन ला सुभीता हो जाथे.
बिहार के ये कोंटा मं ब्यूटी पार्लर चलाय के मुस्किल मन मं मरद मन के सासन ले लड़े ह घलो कठिन काम आय. प्रमिला कहिथें, “बिहाव ले पहिली [इहां] नोनी मं अपन दाई-ददा के मनमुताबिक रहिथें, अऊ बिहाव के बाद अपन घरवाला के मुताबिक.” त ओकर पार्लर मं कऊनो मरद के भीतर आय मं सखत मनाही हवय अऊ बहिर मं बोर्ड मं सफ्फा ढंग ले ‘सिरिफ माइलोगन मन के सेती’ लिखे हवय. एक बेर भीतर जाय के बाद सब्बो माइलोगन मन अचिंत हो जाथें. इहाँ लइका मन के अऊ खाय-पीये जइसने रोज के बात के निपटारा हो जाथे, बिहाव जोड़ ऊपर बहस अऊ चर्चा करे जाथे अऊ डऊकी-डऊका मं मनमुटाव के बात घलो होथे. वो ह कहिथें, “माईलोगन मन अक्सर घर मं जऊन ला गम पाथें अऊ घर के कऊनो ला बताय नई सकंय, फेर इहाँ वो मन फोर के बात करे मं नई हिचकिचायेंव .”
सुग्घर अऊ मयारू गोठ ग्राहेक ला उहिंचे लान देथे. प्रिया कुमारी कहिथें, “जब हमन जमुई कऊनो पार्लर मं दुबारा जाय ला परथे त हमन उहिंचे जाथन.” ओकर मुतबिक काबर के पहिली ले जान-पहिचान आय. ब्यूटी पार्लर के मलकिन के खिसियाय धन मीठ फटकार अपन जइसने लागथे.जमुई ब्लॉक के खैरमा गांव के 22 बछर के बासिंदा प्रिया ह कहिथे, “वो ला हमर परिवार-खानदान के सब्बो बात पता होथे, येकरे सेती ओकर मजाक, हंसी-ठिठोली ह खराब नई लगय.”
प्रमिला के पार्लर महाराजगंज के मेन रोड मं भीड़ वाले काम्प्लेक्स के तरी तल्ला मं हवय. वो ह बिन झरोखा वाले नानकन खोली के 3,500 रुपिया महिना भाड़ा देथे. बड़े-बड़े आइना मन ला तीनों दीवार मं लगाय गे हवय. कांच के आलमारी मं गुल्लक, फर कपड़ा के टेडी बियर, सैनिटरी पैड के पैकेट अऊ किसिम-किसिम के मेकअप के समान रखाय हवय. प्लास्टिक के फूल छत ला लटकत हवंय, ब्यूटी कोर्स पास करे के ओकर प्रमाण पत्र मन फ्रेम करके गाढ़ा पियंर अऊ भगवा रंग के दीवार मं रखे गे हवंय.
आगू के दरवाजा मं पियंर परदा लगे हवय अऊ एक ग्राहेक भीतरी आथे. 30 बछर के माईलोगन ह बढ़िया सज धज के रात मं खाय ला बहिर जावत रहिस अऊ वो ह अपन नाक तरी के रोवां ला निकारे अऊ ओकर भौहं बनाय आय रहिस. दूकान बंद करे के बेरा होवत हवय, फेर पार्लर के बेवसाय मं ये ह कऊनो खास बात नई आय धन नई त ग्राहेक दूसर जगा जा सकत हवंय. जइसने वो ह बइठते, प्रमिला ह ओकर ले ये मऊका के बारे मं पूछथे अऊ दूनो मं हँसी-ठिठोली सुरु हो जाथे. वो ह बाद मं हमन ला बताथें, “हमन थोकन हँसी-मजाक करबो जेकर ले चेहरा भीतरी ले अऊ निखर जाय.”
प्रमिला पार्लर के धंधा मं ऊँच-नीच डहर आरो करत कहिथें, एक दिन मं मोर करा 25 ले जियादा माइलोगन मन अपन भौहं बनाय ला आ सकत हवंय. फेर कुछेक दिन पांच ग्राहेक घलो नई होवंय. जब वोला दुलहिन के सिंगार करे मऊका मिलथे, त ओकर रोज के कमई 5,000 रूपिया धन ओकर ले जियादा होथे.वो ह कहिथें, “पहिली हमन ला कतको दुलहिन मिलत रहिस, फेर अब अधिकतर माइलोगन मन फोन मं [वीडियो देखके] खुदेच अइसने करथें.” ग्राहेक मन ला लुभाय सेती वो ह आफ़र देथे 30 रूपिया मं भौहं अऊ नाक के तरी के रोंवा हटाय, दूनो के.
पार्लर मं सियान माईलोगन मन ला लाय आज घलो मुस्किल आय. प्रिय कहिथे के वो ह अपन दाई जइसने महतारी ला कभू-कभार पार्लर मं जावत देखे हवय. “मोर दाई ह कभू अपन भौहं ला ठीक नई कराइस अऊ न कभू चुंदी कटाइस. हमन अपन बगल के बाल ला काबर सफ्फा कराथन, ये ओकर समझ मं कभू नई आइस. वो ह बस इही कहिथे के मंय अइसने हवंव, विधाता हा मोला अइसनेच गढ़े हवय, त अपन आप ला बदलने वाली मंय कऊन अंव?”
संझा के करीबन 5 बजे होही अऊ एक माइलोगन ह दू किसोर उमर के बेटी मन के संग भीतरी मं आथे. तबस्सुम मलिक, प्रमिला के बाजू मं बइठ जाथे, फेर ओकर दूनो बेटी मन अपन अपन हिजाब ला हेर के ऊँच कुर्सी मं बइठ जाथें. नारंगी रंग के टेबल ऊपर काम के कतको समान रखे हवय- कैंची, कंघी, वैक्स हीटर, विजिटिंग कार्ड के दू बंडल, आइब्रो थ्रेड के गुच्छे, पाउडर, अऊ कतको किसिम के लोसन के सीसी अऊ डब्बा. सब्बो समान बढ़िया करके रखाय हवय.
“तोर त तीन झिन बेटी हवंय? एक के बिहाव होगे काय?” ये पूछ के जइसने प्रमिला जतलाय चाहत होवय के वो ला अपन ग्राहेक के जिनगी के बारे न कतक पता हवय.
तबस्सुम कहिथें, “अभू त वो ह पढ़त हवय. इस्कूल के पढ़ई खतम होय के बादेच हमन ओकर बिहाव के बारे मं सोचबो.”
प्रमिला सोफा मं बइठे अपन मुड़ी हलावत हवय. तबस्सुम के संग गोठियावत वो ह अपन सिखनहारिन तुनी अऊ रानी ला घलो आतुर होके देखत हवय, एक के बाद एक नोनी मन चुंदी कटवाय के तियारी करत रहिन. ये दूनो 12 बछर के जैस्मीन के आगू–पाछू घूमत रहंय, जऊन ह ट्रेंडी 'यू' कट चाहत रहिस अऊ येकर दाम रहिस 80 रूपिया. प्रमिला कहिथे, “जब तक ले तुमन यू-शेप खतम नई कर लेवव, तब तक ले चुंदी ले कैंची झन उठावव.”
पहिली बेर के चुंदी काटे के काम सिखहारिन मं करिन, फेर दूसर के चुंदी काटे के काम प्रमिला करही. वो ह अपन सहायक ले वजनी वाले कैंची ला लेथे अऊ ग्राहेक के मुड़ी के आगू डहर ले ट्रिम, कट अऊ स्टाइल करे सुरु कर देथे.
15 मिनट मं चुंदी काटे ह सिरा जाथे अऊ रानी ह कटे लंबा लट मन ला झुक के संकेले लगथे. वो ह जतन ले वो ला रबर ले बाँधथे. बाद मं येला रेल ले आधा दिन के रद्दा के कोलकाता के एक झिन विग बनेइय्या ला वजन के हिसाब ले बेंचे जाही.
“दाई-बेटी ला अपन पार्लर ले बहिर निकरे के बाद प्रमिला कहिथे, मंय ये मन ला अवेइय्या बछर देखहूँ. वो मन ईद ले पहिली बछर भर मं सिरिफ एक पईंत चुंदी कट वाय ला आथें.” अपन ग्राहेक ला जाने-गुने, ओकर पसंद के ढंग ला सुरता करे अऊ भेंट मं हंसी-ठिठोली करे, ये सब्बो प्रमिला के सबके पसंद होय के कारन आय.
फेर ये पार्लर मलकिन के जिनगी मं सिरिफ मसकारा अऊ ब्लश के बूता नई ये. वो ह घर के बूता करे सेती बिहनिया 4 बजे के पहिली उठ जाथे अऊ अपन लइका मन –प्रिया अऊ प्रियांशु - ला इस्कूल पठोथे. घर ले निकरे के पहिली, प्रमिला ला अपन संग घर ले 10 लीटर पानी भरके पार्लर तक ले ले जाय ला होही काबर जऊन इमारत मं ओकर पार्लर हवय, उहाँ पानी के बेवस्था नई ये. वो ह कहिथे, “बिन पानी पार्लर कइसने चलही?”
विवाह लेडीज ब्यूटी पार्लर बिहनिया 10 बजे खुल जाथे अऊ 11 घंटा बाद बंद हो जाथे. छुट्टी तभेच होथे जब प्रमिला बीमार पर जाथे धन घर मं पहुना मन होथें. वो ह रोज बिहनिया 10 बजे के पहिली अपन घरवाला राजेश के संग घर ले निकर परथे. वो अपन दूकान जाय के पहिली अपन फटफटी ले छोर देथे, जऊन ह उहाँ ले आधा कोस घलो नई ये. प्रमिला गरब ले कहिथे, “मोर घरवाला कलाकार आंय. वो ह साइनबोर्ड अऊ पुल मन ला पेंट करथे, पथरा ले मूर्ति बनाथे, बर-बिहाब के स्टेज अऊ डीजे टेम्पो ला घलो सजाथे अऊ घलो बहुते कुछु.”
जऊन बखत प्रमिला ला बेरा हो जाथे, राजेश अपन दूकान के बहिर वो ला अगोरत रहिथे अऊ अपन संगवारी मन के संग गप्प मारत रहिथे.
प्रमिला कहिथें, “ये कारोबार मं कऊनो इतवार नई ये. जब मोर परोसी मन मोर घर मं आके करवाथें त मंय वो मन ले घलो पइसा लेथों.” जऊन ग्राहेक मन मोल भाव करे लागथें धन सीधा पइसा देय मं आनाकानी करथें, ओकर संग सख्ती करे जाथे; “गर कऊनो ग्राहेक घमंडी रथे, त हमन वोला ओकर जगा दिखा देथन.”
विवाह लेडीज ब्यूटी पार्लर के मलकिन पश्चिम बंगाल के कोयला सहर दुर्गापुर मं पले-बढ़े हवय, जिहां ओकर ददा ह ईस्टर्न कोलफील्ड्स लिमिटेड मं फोरमेन रहिस अऊ ओकर दाई आठ लोगन के परिवार के देखभाल करत रहिन. प्रमिला अऊ ओकर पांच भाई-बहिनी – तीन भाई अऊ दू बहिनी – हर बछर जमुई मं अपन नानी के घर जावत रहिन.
साल 2000 मं 12वीं पढ़े के तुरते बाद, प्रमिला के राजेश ले बिहाव कर देय गीस अऊ जमुई मं बस गे. बिहाव के सात बछर बाद, वो ह कहिथे के ओकर घरवाला काम मं चले जाय अऊ लइका मन इस्कूल. घर मं अकेल्ला रहे के आदत नई होय सेती वो ह ब्यूटी पार्लर खोले के विचार करिस. ओकर घरवाला के मदद मिलिस. वो ह बताथें, “ग्राहेक आथें अऊ मंय वो मन के संग गोठियाथों अऊ हँसी ठिठोली करथों, तनाव [अकेलापन के] खतम हो जाथे.”
2007 मं जब वो ह येला सीखे ला चाहत रहिस त जमुई मं कतको कोर्स मिलत रहिस. फेर प्रमिला ला दू ठन सबले बढ़िया लगिस. ओकर परिवार ह येकर खरचा करिस: पहिली आकर्षक पार्लर मं 6 महिना लंबा ट्रेनिंग जेकर फीस 6,000 रुपिया अऊ दूसर फ्रेश लुक ऊपर 2,000 रूपिया रहिस.
अब 15 बछर ले कारोबार करत प्रमिला हा टेम के टेम बिहार भर मं होवइय्या ट्रेनिंग वर्कशॉप मं हिस्सा लेथें, जऊन ला कतको कॉस्मेटिक कम्पनी डहर ले बलाय जाथे. येकरे सेती वो ह कहिथे, “मंय 50 ले जियादा माईलोगन मन ला सिखाय हवंव अऊ वो मन ले कतको झिन मन अपन पार्लर सुरु करे हवंय, कुछु परोस के गाँव ले हवंय.”
जइसने हमन भेंट-घाट खतम करत रहेन, प्रमिला शर्मा लाली लिपस्टिक लगाथें. वो ह कोहल के एक क्रेयॉन धरथे, अपन आंखी ला अऊ करिया करे के बाद फेर अपन लाली रंग के सोफा मं पसर जाथे .
वो ह कहिथे, “मंय सुंदर नई यों, फेर तुमन मोर फोटू खिंच सकथो.”
अनुवाद: निर्मल कुमार साहू